[VIDEO]10 kenderaan rosak dihempap pokok, bumbung parkir
Oleh ISKANDAR SHAH MOHAMED

27 Januari 2022, 6:54 pm
SHAH ALAM – Hujan lebat dan angin kencang mengakibatkan 10 kenderaan orang awam rosak akibat dihempap pokok dan bumbung dalam dua kejadian berasingan di sekitar Seksyen 13 di sini, petang tadi.
Kejadian itu melibatkan Jalan Subang berdekatan Politeknik Sultan Salahuddin Abdul Aziz Shah (PSA) dan kawasan parkir sebuah pasar raya kira-kira pukul 5 petang. Namun, tiada kemalangan jiwa dilaporkan.
Pengarah Bomba Selangor, Norazam Khamis berkata, pihaknya menerusi Balai Bomba dan Penyelamat (BBP) Shah Alam bersama jentera bergegas ke lokasi kejadian pertama di Jalan Subang.
“Pemeriksaan mendapati dua kenderaan dihempap pokok yang tumbang di jalan menuju ke Lebuh Raya Persekutuan berkenaan.
“Namun, tiada mangsa cedera dan mereka berjaya keluar sebelum ketibaan bomba,” katanya ketika dihubungi Kosmo! hari ini.
Beliau menambah, kerja pemotongan masih giat dijalankan dan laluan berkenaan terpaksa ditutup kepada semua kenderaan setakat ini.

Dalam pada itu, Norazam memberitahu, sebanyak lapan kenderaan rosak selepas dihempap bumbung parkir sebuah pasar raya.-K!ONLINE


‘Tangan ghaib’ cerita dongeng – Tunku Ismail
Oleh MUHAMAD ARDIE PUTRA SUHAIMI

27 Januari 2022, 6:27 pm
PEMILIK kelab Johor Darul Ta’zim (JDT), Tunku Ismail Sultan Ibrahim menafikan dirinya menjadi ‘tangan ghaib’ dalam menentukan barisan pemain skuad Harimau Malaya pada kempen Piala AFF Suzuki 2020 yang lepas.
Tunku Ismail berkata, situasi tersebut hanyalah persepsi yang diberikan ketika individu yang sepatutnya bertanggungjawab atas kegagalan skuad kebangsaan mengambil sikap ‘lepas tangan’.
“Ada pandangan yang mengatakan saya tidak melepaskan pemain dalam pasukan kebangsaan, namun ia tidak benar kerana kenapa Arif Aiman (Hanapi) yang juga pemain paling bernilai (MVP) JDT diberikan peluang untuk menyertai skuad negara.
“Mengenai senarai pemain yang dipanggil harus diberikan kepada saya terlebih dahulu, ia adalah standard prosedur operasi (SOP) buat FAM untuk mendapatkan pemain mana-mana kelab dan ia diberikan kepada semua pasukan di Malaysia.
“Justeru, bagi saya spekulasi mengenai tangan ghaib itu adalah cerita dongeng sahaja,” kata Tunku Mahkota Johor dipetik menerusi temubual bersama syarikat televisyen swasta di Dubai, Emiriah Arab Bersatu (UAE) petang tadi.
Mengulas lanjut, Tunku Ismail turut mahu kesalahan diberikan kepada FAM dan barisan kejurulatihan yang tidak telus dengan situasi semasa dalam pasukan kepada media dan penyokong.

“Semua terlibat dengan kegagalan yang lepas tidak kira FAM, barisan kejurulatihan kerana mereka tidak telus dalam menyampaikan perkara sebenar.
“Malah, perubahan perancangan pada saat akhir juga berlaku kerana saya difahamkan, sepatutnya skuad bawah 23 (B-23) yang dihantar pada saingan Piala AFF Suzuki yang lepas.
“Namun, sebaliknya berlaku dan mereka juga tidak maklumkan kecederaan yang dialami oleh pemain JDT seperti Syamer Kutty Abba, Natxo Insa, Matthew Davies, La’Vere Corbin-Ong dan Ramadhan Saifullah.
“Selain itu, ketiadaan Mohamadou Sumareh juga adalah kerana perancangan yang telah dibuat olehnya sejak awal tahun lalu untuk pulang ke Gambia melawat keluarga di sana dan FAM juga sedia maklum situasi tersebut,” katanya.
Sebagai rekod, Tunku Ismail ketika ini sedang bersama skuad Harimau Selatan yang giat mengharungi sesi latihan pramusim di Dubai sejak awal minggu ini. – K! ONLINE


Sistem tempahan janji temu PICKids dibuka hari ini
Oleh AMREE AHMAD

27 Januari 2022, 6:25 pm
PUTRAJAYA – Ibu bapa atau penjaga boleh membuat janji temu untuk menyertai Program Imunisasi Covid-19 Kebangsaan (PICK) kanak-kanak atau PICKids bermula pada hari ini.
Timbalan Menteri Kesihatan I, Datuk Dr. Noor Azmi Ghazali berkata, sistem tempahan melalui aplikasi MySejahtera telah dibuka bagi memudahkan mereka mendaftar janji temu vaksinasi.
“Ia akan dimuat naik melalui Play Store yang boleh diakses dalam masa terdekat dan mereka boleh pilih lokasi serta masa sesuai divaksin,” katanya pada sidang akhbar khas di sini hari ini.
PICKids bakal bermula terlebih dahulu di Lembah Klang pada 3 Februari depan dan setakat hari ini, seramai 484,639 kanak-kanak berusia lima tahun hingga 12 tahun sudah mendaftar.
Proses itu dilakukan ibu bapa dengan meletakkan nama anak mereka di bawah tanggungan seperti PICK Remaja yang dilancarkan Kementerian Kesihatan (KKM) pada 8 September 2021 lalu.
Mengulas lanjut, Noor Ghazali berkata, ibu bapa atau penjaga perlu mengambil tiga langkah untuk tempahan janji temu dengan pertama mesti telah mengemas kini aplikasi MySejahtera.

“Kemudian kena daftar anak sebagai tanggungan dan bagi mereka yang tinggal di Lembah Klang akan terlebih dahulu menerima pautan untuk membuat tempahan tersebut,” jelasnya. – K! ONLINE


UDA agresif bangunkan projek hartanah di selatan
Oleh KOSMO!

27 Januari 2022, 6:35 pm
PETALING JAYA –  UDA Holdings Berhad (UDA) menyasarkan lonjakan bagi perniagaan di wilayah selatan menerusi pelancaran projek hartanah baharu dan pelbagai inisiatif terkini di pusat beli-belah.
Pengerusi UDA,  Datuk Norliza Abdul Rahim berkata, pada tahun ini, UDA di wilayah selatan akan melancarkan dua projek hartanah baharunya iaitu Pisonia Ville dan Areca Terrace.
“Kumpulan akan terus mengorak langkah dalam merancang pelan terbaik bagi memajukan perniagaan di wilayah selatan terutama sekali dari segi hartanah serta pusat beli-belah dalam merealisasikan hasrat untuk menyumbang kepada peningkatan ekonomi negara,” katanya dalam kenyataan.
Selain itu, Presiden dan Ketua Pegawai Eksekutif UDA, Mohd. Salem Kailany menjelaskan, perniagaan hartanah di negeri Johor sentiasa menitikberatkan keperluan pelanggan dan pihaknya yakin terhadap yakin permintaan rumah teres dua tingkat menjadi tumpuan.
Jelas beliau, pada pertengahan tahun ini, Kumpulan bercadang menawarkan 225 unit kediaman teres 2 tingkat menerusi pelancaran Pisonia Ville Pakej 2 (53 unit) dan Areca Terrace (172 unit).

“Pisonia Ville Pakej 2 dan Areca Terrace bakal dibangunkan di Bandar UDA Utama berstatus pegangan kekal. Perbandaran berkeluasan 188 hektar itu terletak di lokasi strategik bersebelahan Tol Perling dan dikelilingi taman perumahan yang matang.

“Ia turut berdekatan dengan pelbagai kemudahan serta akses mudah ke pusat beli-belah, pasar raya, bank dan sekolah,”  terangnya.
Selain itu, Mohd. Salem menjelaskan, perniagaan di Angsana Johor Bahru Mall terus utuh melihat pada kadar penghunian yang melebihi 90 peratus pada tahun lalu.
Tambah beliau,  UDA optimis dalam memastikan kompleks tersebut terus menerima aliran pengunjung yang tinggi, popular serta terus unggul sebagai destinasi beli-belah utama di selatan tanah air khususnya di Johor Bahru.
“Kumpulan turut memperuntukkan sebanyak RM3 juta setahun menerusi Program Insentif Usahawan UDA bertujuan menggalakkan usahawan baru untuk berniaga di kompleks beli-belah milik UDA.
“Selain itu, ia turut membantu kelangsungan perniagaan pada waktu pandemik dan telah memanfaatkan usahawan di Angsana Johor Bahru Mall,” ujarnya.
Bagi merancakkan aktiviti dan perniagaan di pusat beli-belah tersebut, Angsana Johor Bahru Mall bakal menganjurkan pelbagai aktiviti menarik sepanjang tahun seperti sukan pemotoran Go-Kart, Angsana Food Trucks Centre, Nursery & Landscaping dan Car Boot Sales’.
Sementara itu, UDA juga memperkenalkan MARI Mart bertujuan membantu usahawan tempatan khususnya Perusahawan Mikro, Kecil dan Sederhana (PMKS) untuk memasarkan produk jualan mereka.
MARI Mart yang pertama telah dibuka pada Oktober tahun lalu di Angsana Ipoh Mall yang juga salah sebuah pusat beli-belah di bawah seliaan UDA. UDA menyasarkan untuk membuka dua  lagi MARI Mart dalam tahun ini bagi memperkasa aktiviti keusahawanan tempatan.


Lelaki palsukan sijil kematian isteri untuk kahwin dua
Oleh KOSMO!

27 Januari 2022, 6:30 pm
JAKARTA – Seorang lelaki di Bali, Indonesia tergamak memalsukan surat kematian isterinya semata-mata kerana dia mahu berpoligami, lapor portal berita Suara.com semalam.
Lelaki bernama Suraji, 56, itu dijatuhi hukuman penjara lapan bulan oleh Mahkamah Negeri Denpasar, manakala rakan subahanyat, Abdul Munir pula dikenakan penjara enam bulan.
Isteri Suraji, Diah Suartini memberitahu,  dia hadir ke pejabat agama untuk mengesahkan perkahwinannya bersama suaminya selepas lelaki itu mengaku berkahwin lain dengan wanita bernama Hernanik.
“Saya pergi ke pejabat agama kerana saya hairan bagaimana suami boleh berkahwin lain sedangkan saya tidak memberi izin.
“Apabila diperiksa, rupanya nama saya telah ditulis sebagai meninggal dunia,” kata Diah.
Tambah Diah, sejak Suraji berkahwin baharu, kebajikan dia dan anak-anak sering terabai.

“Saya sakit hati. Dia menipu mengatakan saya sudah meninggal dunia sejak 2016 demi berkahwin baharu.
“Kami sudah bersama selama 33 tahun selepas berkahwin pada 1 Ogos 1989,” ujarnya. – Agensi


Anak gajah kelapan lahir di Zoo Taiping
Oleh KOSMO!

27 Januari 2022, 6:42 pm
Oleh LIYANA RAMLI
TAIPING – Zoo Taiping dan Safari Malam (Zoo Taiping) membuka lembaran tahun baharu dengan berita gembira apabila menyambut kelahiran seekor anak gajah pada 1 Januari lalu.
Anak gajah seberat kira-kira 80 kilogram (kg) itu dilahirkan ibunya bernama ‘Kelian’ berusia 12 tahun. Kelian dilahirkan di zoo tersebut pada 2009.
Yang Di Pertua Majlis Perbandaran Taiping (MPT), Khairul Amir Mohamad Zubir berkata, Zoo Taiping kini mempunyai 11 ekor gajah Malaysia dan kelahiran terbaharu itu adalah yang kelapan disambutdi zoo berkenaan.
“Setiap anak gajah yang lahir akan tinggal bersama ibunya lebih kurang enam hingga tujuh tahun manakala tempoh penceraian susu sekitar umur 3 hingga 4 tahun,” katanya dalam satu kenyataan di sini.
Selain kelahiran anak gajah, Zoo Taiping turut menerima beberapa kelahiran sepanjang tahun lalu antaranya rusa ubi, burung botak upeh, landak raya, burung keria mahkota, rusa Bawean dan burung tiong mas.

Dalam pada itu, Khairul Amir berkata, Zoo Taiping juga menyambut baik segala bantuan dan sumbangan yang berupa peruntukan dana dan sumbangan bekalan makanan demi kelangsungan pengoperasian zoo.- K! ONLINE


Dua pelajar kolej kesihatan dikecam tidak profesional
Oleh NIA AMIRA NAJWA AZMI

27 Januari 2022, 6:18 pm
PETALING JAYA – Tindakan dua pelajar membuat kandungan video berkaitan satu pasangan yang datang farmasi untuk membeli pil pencegah kehamilan atau pil Postinor mengundang kemarahan orang ramai.
Menerusi video berdurasi tujuh saat yang didedahkan pengguna Twitter, @glowinputaaa, dua gadis yang merupakan pelajar kolej kesihatan memuat naik video mengenai pasangan yang mahu membeli pil Postinor di TikTok.
Pengguna Twitter itu berkongsi perasaan kurang senang dengan tindakan dua pelajar itu dan tidak teragak-agak untuk mengambil tindakan jika bertemu dengan ahli farmasi seperti mereka.
Susulan perkongsian itu, rata-rata orang ramai berpendapat perbuatan yang dilakukan pelajar tersebut melanggar etika sebagai pegawai perubatan kerana tidak semua yang membeli pil itu merupakan pasangan yang belum berkahwin.
“Orang yang sudah bertahun kerja (farmasi) pun tidak buat seperti ini. Kebanyakan mereka tidak kisah dengan individu yang membeli pil Postinor. Lagipun, mana awak tahu orang itu (pembeli) sudah kahwin atau belum? Sekarang ramai orang kahwin muda,” ujar @Otter.
“Orang dah kahwin pun makan pil mencegah kehamilan. Suami saya masuk farmasi beli pil. Jadinya lepas ini nak kena bawa masuk anak sekali ke baru tahu dah kahwin?” kata @teha.

“Masa berusia awal 20-an doktor suruh makan pil Postinor untuk dua minggu sebab ada ketulan. Saya memilih farmasi berlainan bangsa untuk membeli pil tersebut sebab nanti ada yang buat dosa kering,” [email protected]_haella. – K! ONLINE


Mazlan ingat UMNO akan terima? – Muhyiddin
Oleh KHAIRUL MOHD. ALI

27 Januari 2022, 5:31 pm
MUAR – Presiden Parti Pribumi Bersatu Malaysia (Bersatu), Tan Sri Muhyiddin Yassin mempersoal tindakan Ahli Dewan Undangan Negeri (ADUN) Puteri Wangsa, Mazlan Bujang yang mengumumkan keluar parti itu, hari ini.
Muhyiddin turut mempersoalkan di mana maruah Mazlan yang menang dalam Pilihan Raya Umum pada 2018 lalu atas tiket Bersatu ketika itu.
Menurut beliau, tiada keperluan untuk pihaknya bercakap tentang Mazlan kerana kerajaan negeri Johor ketika ini sudahpun dibubarkan.
“Di mana maruah dan mengapa dia berkelakuan begini? Mengapa hanya sekarang baru nak bersuara atau dia tahu tidak akan menjadi calon Bersatu (dalam PRN Johor).
“Dia (Mazlan) mahu sertai UMNO? Dia ingat UMNO akan lantik dia sebagai calon. Berapa ramai orang yang dibawa sekali, dua? Mengapa tidak 200,000 orang,” katanya tanpa berniat untuk mengajuk perkara yang berlaku.
Beliau berkata demikian pada sidang akhbar selepas mempengerusikan Mesyuarat Perikatan Nasional di pejabat Bersatu Bahagian Pagoh, di sini hari ini.

Tambah bekas Perdana Menteri itu, tindakan Mazlan yang juga merupakan bekas Pengerusi Bersatu Johor itu tidak lagi relevan. -K! ONLINE


4 juta kanak-kanak di Malaysia mula divaksin 3 Februari
Oleh AMREE AHMAD

27 Januari 2022, 5:53 pm
PUTRAJAYA – Selepas Program Imunisasi Covid-19 Kebangsaan (PICK) Remaja bawah 18 tahun sejak 8 September lalu, kini ia bakal diperluaskan kepada kanak-kanak bawah 12 tahun.
Perkara itu disahkan Timbalan Menteri Kesihatan I, Datuk Dr. Noor Azmi Ghazali sambil berkata, seramai empat juta individu berumur lima tahun hingga 12 tahun akan layak divaksin.
“Dengan ketibaan bekalan pertama esok, pemberian dijangka mula pada 3 Februari depan dan buat permulaan sekitar Lembah Klang,” katanya pada sidang akhbar khas di sini hari ini.
Mengulas lanjut, Noor Ghazali berkata, program yang akan dikenali sebagai PICKids itu turut menggunakan vaksin jenis mRNA jenama sama, namun disesuaikan khas bagi kanak-kanak.
Vaksin skim itu jelasnya, akan dihantar ke 52 pusat simpanan seluruh negara dan peringkat awal, ia akan diberi kepada pesakit kanak-kanak di hospital-hospital sekitar Lembah Klang.
“Saya ingin menegaskan bahawa ia adalah selamat dan berkesan serta disokong kenyataan dikeluarkan oleh Kolej Pediatrik, Akademi Perubatan Malaysia pada 20 Januari lalu,” katanya. – K! ONLINE


Lelaki tumbuk kekasih sebab tidak minat Cristiano Ronaldo
Oleh KOSMO!

27 Januari 2022, 5:30 pm
LONDON – Seorang lelaki dijatuhi hukuman penjara empat tahun selepas membelasah  kekasihnya  dengan alasan wanita itu tidak tertarik kepada bintang bola sepak Manchester United, Cristiano Ronaldo, lapor akhbar Daily Star semalam.
Ross Flynn dituduh melakukan perbuatan itu ketika mereka pulang dari janji temu dan berlaku perbualan tentang siapakah yang lebih tampan antara bekas teman lelaki wanita itu yang telah meninggal dunia atau Ronaldo.
Wanita itu yang menganggap Flynn hanya bergurau,  memberitahu bahawa dia lebih tertarik kepada bekas kekasihnya kerana tidak meminati Ronaldo.
“Suspek menumbuk muka teman wanitanya beberapa kali sehingga dia terhumban ke lantai dan mengalami patah hidung.
“Ini kerana dia tidak dapat menerima kenyataan wanita itu lebih tertarik kepada bekas kekasihnya yang sudah mati berbanding Ronaldo,” demikian menurut kertas pendakwaan di  Mahkamah New Castle.
Wanita itu cuba menerangkan bahawa pemain bola sepak itu tidak termasuk dalam kategori lelaki yang diminati namun tidak diendahkan oleh Flynn. Mereka kini berpisah.

Mahkamah melabelkan Flynn sebagai individu berisiko tinggi untuk mana-mana bakal kekasihnya kelak. – Agensi


Ahmad Fadhli dilantik Ketua Pemuda PN
27 Januari 2022, 4:54 pm
PETALING JAYA – Ahli Parlimen Pasir Mas, Ahmad Fadhli Shaari dilantik sebagai Ketua Pemuda Perikatan Nasional (PN) yang baharu berkuat kuasa serta-merta.
Setiausaha Agung Parti PN, Datuk Seri Hamzah Zainudin berkata, Majlis Tertinggi sebulat suara bersetuju untuk melantik beliau yang juga Ketua Dewan Pemuda PAS Pusat itu.
“Selain itu, pihak mesyuarat turut bersetuju untuk melantik Ahli Dewan Undangan Negeri (ADUN) Bemban yang juga Ketua Badan Pimpinan Negeri Bersatu Melaka, Dr. Mohd. Yadzil Yaakub sebagai Pengerusi Perikatan Nasional negeri Melaka yang baharu.
Kedua-dua pelantikan tersebut berkuat kuasa serta-merta,” katanya dalam satu kenyataan hari ini.
Terdahulu, Majlis Tertinggi Parti PN telah bermesyuarat semalam dihadiri oleh wakil-wakil daripada semua parti anggota iaitu Bersatu, Pas, Parti Solidariti Tanah Airku (STAR), Parti Maju Sabah (SAPP) dan Parti Gerakan Rakyat Malaysia (Gerakan).
Mesyuarat tersebut telah berbincang secara mendalam mengenai situasi politik semasa, khususnya berhubung kesiapsiagaan jentera parti bagi menghadapi Pilihan Raya Negeri (PRN) Johor akan datang. – K! ONLINE


Fasha Sandha sumber inspirasi Aidil Aziz
Oleh HANISAH SELAMAT

27 Januari 2022, 5:45 pm
PETALING JAYA – Pelakon Aidil Aziz mengakui kehadiran Fasha Sandha dalam hidupnya menjadi sumber inspirasi untuk berubah sebagai insan yang lebih baik.
Katanya, keperibadian, sikap menepati masa dan mudah bergaul dengan semua orang terutama sepanjang bekerja di set penggambaran turut memberi kesan dalam rutin hariannya.
“Isteri saya memang seorang anak seni yang sangat komited dan berdisiplin sejak dulu lagi hingga secara tidak langsung saya pun terikut amalan positifnya.
“Bagi saya disiplin adalah perkara pertama yang kena dijaga kerana dari situ produksi dan pelakon lain tahu kita serius dalam bekerja sekali gus tidak mungkin mahu menyusahkan orang lain,” katanya pada sesi sidang media drama bersiri Tumpang Lalu Bang.
Pelakon drama Camelia itu juga berpendapat sifat ramah yang diamalkan oleh isterinya berjaya mewujudkan hubungan baik antara pelakon dan kru produksi di lokasi penggambaran.
“Dua lagi elemen utama yang sama penting adalah kualiti lakonan serta hubungan kita di set sama ada dengan pengarah, pelakon mahu pun kru belakang tabir.

“Jadi saya cuba mempertingkatkan diri ke arah yang lebih baik. Apabila dikurniakan isteri yang sangat baik, saya perlu jadi lebih lagi dan ini juga antara sebab saya masih bertahan dalam dunia seni.
“Kita berlakon bagus macam mana pun tapi kalau tak jaga masa atau pelihara hubungan baik dengan kawan sekerja termasuk kru memang kita tak ke mana,” katanya lagi.
Dalam drama 28 episod itu Aidil, 34, membawakan watak anak sulung atau Abang Long kepada lima lagi adik beradiknya termasuk adik bongsu yang juga anak tunggal perempuan, Sofiah lakonan Kilafairy.
Mengenai watak Sufian yang juga Ketua Pegawai Eksekutif (CEO) di sebuah syarikat, katanya dia teruja membawakan peranan seorang lelaki yang jauh berbeza dengan karektor dirinya.
“Bagi menyerlahkan karektor CEO, saya kena nampak lebih matang. Abang Long digambarkan tak garang, cuma tegas selain paling bagi muka kepada adik-adiknya.
“Boleh dikatakan dia paling cool berbanding empat adik lelakinya yang lain sebab masih bagi lampu hijau kepada Sofiah bercinta dengan Nizam.
“Watak dan perwatakan Sufian itu sendiri penuh warna. Itu yang buat saya teruja. Sebelum ini pun saya pernah bergandingan dengan Kilafairy, cuma kali ini lain kerana dia jadi adik.
“Komitmen pelakon lain pun bagus sekali gus melancarkan lagi kerja penggambaran sampai tak sedar kami sudah berada di lokasi ini sejak November tahun lalu,” kata anak kedua dalam keluarga itu.
Selain Aidil dan Kilafairy, drama yang bakal bersiaran di slot Diandra bermula 2 Februari ini turut membariskan Ziana Zain, Tomok, Raja Afiq, Black dan Qi Razali.
Dedah aktor itu lagi, suasana di lokasi penggambaran sangat menyeronokkan kerana turut disertai tiga penyanyi hebat termasuk Ziana yang membuatkan setiap saat terisi.
“Sebenarnya tugasan untuk kerja penggambaran masih berlangsung sampai bulan depan. Ada tiga minggu lagi untuk kami menyempurnakan naskah ini.
“Apa pun kami saling membantu selain sudah macam adik beradik betul. Bonus sebab boleh minta Kak Ziana, Tomok atau Black nyanyi live kalau ada waktu senggang.
“Kak Ziana pula jadi mak kami dalam drama ini. Memang gamat berdepan telatah masing-masing terutama Black yang kuat menyakat, jadi dapat bayangkan macam mana kaletah mereka dalam Tumpang Lalu Bang,” katanya lagi.
Terdahulu, rumahtangga Aidil bersama Fasha diserikan kehadiran Aisha Amaira yang kini berusia 17 bulan selain dua cahaya mata daripada perkahwinan terdahulu isterinya, Putra Rayfal Ramli, 9, dan Putri Raysha Jemima, 8 tahun. – K! ONLINE


Pengguna cemas duit dalam bank ‘lesap’
Oleh ALWANI ZAFIRAH

27 Januari 2022, 4:50 pm
PETALING JAYA – Kecoh sejak semalam apabila sebilangan pelanggan bank di Malaysia mendakwa baki wang simpanan mereka menjadi negatif.
Lebih menyukarkan apabila mereka tidak dapat membuat transaksi serta wang simpanan gagal dikeluarkan menerusi mesin pengeluaran wang automatik (ATM).
Menerusi perkongsian oleh Jabatan Netizen Malaysia di laman Twitter, terdapat pengguna yang beranggapan masalah ini timbul susulan kes Genting Hong Kong yang kini menghadapi masalah kewangan.
Terdahulu, Malayan Banking Berhad (Maybank), Kumpulan CIMB Berhad dan RHB Bank Berhad dijangka menerima kesan besar kerana mereka adalah pemiutang tidak bercagar utama Genting Hong Kong dengan jumlah pinjaman berjumlah RM2.51 bilion.
Sementara itu, orang ramai dilihat meninggalkan pelbagai reaksi di ruangan komen, dan ada yang turut menjadi mangsa serta memberi bebanan kepada mereka apabila sukar mengeluarkan wang simpanan untuk perbelanjaan.
“Duit dalam bank tak boleh ‘transfer’, nak keluarkan pun disekat, kami bukan kaya, nak makan guna duit mana, duit di tangan dah habis, teruk punya bank,” kata Nur Fauziana Mohd. Fauzi.

Selain itu, seorang lagi pengguna yang dikenali sebagai Azlina Manaf, meluahkan rasa kecewa apabila pihak bank gagal dihubungi untuk mendapatkan penerangan mengenai masalah yang timbul.
“Kenapa tiba-tiba baki dalam akaun jadi negatif, mana duit simpanan pergi, hubungi pihak bank sampai nak patah jari tidak diangkat,” ujarnya.
Dalam pada itu, ada pengguna yang berkongsi tangkap layar komen yang dibalas oleh admin sebuah bank di laman Facebook meminta pengguna yang mengalami masalah tersebut untuk hubungi pihak bank menerusi kiriman mesej (PM) bagi mendapatkan penjelasan lebih lanjut.
“Boleh anda PM kami dan huraikan pertanyaan anda dengan lebih lanjut. Terima kasih,” tulisnya. – K! ONLINE


‘MIB’ cegah jenayah sepanjang Tahun Baharu Cina
Oleh ISKANDAR SHAH MOHAMED

27 Januari 2022, 5:16 pm
SHAH ALAM – Pasukan ‘Men In Black’ (MIB) akan terus diaktifkan dalam mencegah jenayah khususnya sepanjang musim perayaan sambutan Tahun Baharu Cina.
Ketua Polis Daerah Shah Alam, Asisten Komisioner Baharudin Mat Taib berkata, unit dari Bahagian Siasatan Jenayah (JSJ) itu akan digerakkan ke lokasi premis perniagaan dan kawasan tumpuan orang ramai.
Katanya, orang ramai juga diingatkan supaya mengisi borang maklumat balik kampung yang boleh diperoleh di mana-mana balai polis atau dimuat turun menerusi portal rasmi Polis Diraja Malaysia (PDRM).
Selain itu, pemakluman mengenainya juga boleh dibuat penduduk menerusi aplikasi Volunteer Smartphone Patrol (VSP).
“Ops kali ini memfokuskan dua objektif utama iaitu mencegah jenayah pecah rumah dan meminimumkan kemalangan jalan raya.
“Seramai 259 anggota termasuk pegawai termasuk dari unit berkuda dan ‘men in black’ (penyamaran) sepanjang Ops Selamat yang berakhir pada 6 Februari depan,” katanya selepas melancarkan Ops Selamat 17 peringkat Ibu Pejabat Polis Daerah (IPD) Shah Alam di Plaza Tol Kemuning Lebuhraya Shah Alam (KESAS) di sini, hari ini.

Turut hadir, Ketua Pegawai Operasi KESAS Sdn. Bhd., Mohamed Shah Samin.
Baharudin menjelaskan, empat lokasi utama Ops Selamat 17 dikenal pasti pihaknya iaitu di Lebuhraya Persekutuan; Persiaran Jubli Perak; Lebuh Raya Koridor Guthrie (GCE)/ Jalan Subang dan Persiaran Kuala Selangor/ Jalan Bukit Kemuning.
“Operasi yang akan dijalankan antaranya Ops Bersepadu, Ops Motosikal, Ops Mabuk, Ops Samseng Jalanan dan Ops Perdagangan.
“Antara fokus kesalahan tertumpu kepada lalu lintas atau pemanduan kenderaan, penyalahgunaan dadah dan alkohol,” katanya. -K!ONLINE


Bas tanpa pemandu rempuh pokok, empat kereta rosak
27 Januari 2022, 4:56 pm
PETALING JAYA – Akibat tidak menarik brek tangan dengan sempurna menyebabkan sebuah bas awam merempuh sebatang pokok lalu menimpa empat buah kenderaan yang diparkir di Jalan PJU 10/1 Damansara Damai, dekat sini hari ini.
Dalam kejadian pukul 10 pagi itu, empat kenderaan terbabit mengalami kerosakan, namun tiada kemalangan jiwa dilaporkan.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima panggilan berhubung kejadian itu pada pukul 10.01 pagi.
“Siasatan mendapati pemandu bas berusia 39 tahun telah meletakkan kenderaannya di tepi jalan kerana mahu ke tandas.
“Kita dapati pemandu tidak menarik brek tangan dengan sempurna menyebabkan bas bergerak ke hadapan dan melanggar pokok di tepi jalan. Pokok berkenaan tumbang dan menimpa empat buah kenderaan iaitu Pajero, Ford Laser, Isuzu dan Renault,” ujarnya sebentar tadi.
Jelas beliau, ekoran kemalangan itu, bas berkenaan mengalami kerosakan pada bahagian hadapan. Setakat ini keempat-empat pemilik kenderaan belum membuat laporan polis,” ujarnya.

Kes disiasat dibawah Seksyen 43 (1) Akta Pengangkutan Jalan 1987. – K! ONLINE


Pinjaman kepada Genting Hong Kong tidak jejas aliran tunai bank kepentingan
Oleh MOHD YUNUS YAKKUB

27 Januari 2022, 5:17 pm
SHAH ALAM – Pemberian pinjaman tanpa cagaran oleh tiga buah bank tempatan kepada syarikat Genting Hong Kong yang memfaikan pengulungan perniagaan baru-baru ini tidak akan menjejaskan aliran tunai bank serta agensi-agensi kerajaan.
Menteri Perdagangan Antarabangsa dan Industri, Datuk Seri Mohamed Azmin Ali berkata, ini berikutan Bank Dunia mengunjurkan pertumbuhan ekonomi negara pada tahun ini meningkat sebanyak 5.8 peratus sejajar dengan jangkaan Bank Negara Malaysia (BNM) dan Kementerian Kewangan (MOF) sekitar 5.5 hinga 6.5 peratus.
Justeru, beliau yakin terhadap pertumbuhan tersebut bersama penjelasan yang diberikan Malayan Banking Berhad (Maybank) baru-baru ini mengenai ketahanan terhadap kesan penggulungan Genting Hong Kong.
“Saya menganggap penggulungan syarikat pelancongan dan perjudian antarabangsa itu tidak akan memberikan kesan kepada ekonomi negara.
“Maybank telah keluarkan kenyataan ia tidak akan berikan kesan, tetapi sekali lagi saya rasa MOF akan pantau situasi ini secara rapat.
“Setakat ini kenyataan daripada Maybank, tidak ada impak kepada kecairan (tunai) dan bank negara serta MOF akan mengambil tindakan untuk memastikan kecairan tunai kekal kukuh,” katanya kepada pemberita selepas mempengerusikan mesyuarat Majlis Tindakan Pembangunan Negeri Selangor Pertama 2022 di sini hari ini.

Sebelum ini, akhbar melaporkan tiga bank iaitu Malayan Banking Berhad (Maybank), Kumpulan CIMB Berhad dan RHB Bank Berhad dijangka terimpak dengan penggulungan Genting Hong Kong yang mempunyai pinjaman kira-kira 600 juta Dolar Amerika Syarikat (AS) (RM2.51 bilion).
Syarikat berkenaan kini berhadapan penggulungan sebelum pengerusinya Tan Sri Lim Kok Thay meletakkan jawatan pada 21 Januari lalu apabila mempunyai liabiliti bernilai lebih 2.7 bilion Dolar AS (RM11.3 bilion) menerusi anak syarikatnya di Jerman, MV Werften.
Dalam perkembangan berlainan, Mohamed Azmin berkata, kerajaan dijangka akan membelanjakan sebanyak RM8 bilion untuk pembangunan di Selangor menerusi Rancangan Boleh Pinda (Rolling Plan) 3 dalam Rancangan Malaysia Ke-12 (RMK-12).
Ujarnya, jumlah peruntukan tersebut adalah untuk melaksanakan 205 projek pembangunan di negeri ini yang sudah pun diluluskan untuk dibawa ke Unit Perancangan Ekonomi (EPU) Jabatan Perdana menteri.
“Ini termasuklah tebatan banjir melibatkan beberapa lembangan di Selangor serta dua projek ‘sakit’ iaitu pembinaan sebuah sekolah di Semenyih dan jambatan di Hulu Selangor.
“Kesan banjir baru-baru ini bukan sahaja beri kesan kepada rakyat tetapi juga ekonomi negeri dan negara. Kita mengambil maklum bahawa antara pusat aktiviti ekonomi yang pesat dan banyak industri, sektor perkilangan dan pembuatan di negeri ini,” katanya. -K!ONLINE


Cuaca buruk di tujuh negeri petang ini
Oleh ALWANI ZAFIRAH

27 Januari 2022, 4:52 pm
PETALING JAYA – Ribut petir, hujan lebat serta angin kencang dijangka melanda di tujuh negeri pada petang ini.
Jabatan Meteorologi (MetMalaysia) mengeluarkan amaran ribut petir melibatkan daerah Kulim dan Bandar Baharu di Kedah manakala bagi negeri Pulau Pinang, kawasan terlibat adalah Seberang Perai Utara, Tengah dan Selatan.
Menurut MetMalaysia, cuaca buruk ini dijangka melanda beberapa kawasan di Perak seperti Kerian, Larut, Matang dan Selama, Kuala Kangsar, Manjung, Kinta, Kampar, Bagan Datuk, Batang Padang dan Muallim.
“Bagi negeri Selangor pula, hujan lebat serta ribut petit dilihat tertumpu di kawasan Hulu Selangor, Gombak dan Petaling serta keseluruhan Wilayah Persekutuan Kuala Lumpur.
“Keadaan ini dijangka berterusan sehingga lewat petang hari ini,” katanya menerusi kenyataan di Facebook.
Sementara itu, amaran cuaca buruk ini turut dikeluarkan bagi beberapa kawasan di negeri Sarawak dan Sabah yang dijangka berlarutan sehingga pukul 6 petang hari ini. – K! ONLINE


Kes dadah Isma Halil dibenar pindah ke Mahkamah Tinggi
Oleh NUZULSHAM SHAMSUDDIN

27 Januari 2022, 3:23 pm
KUALA LUMPUR – Mahkamah Majistret di sini hari ini membenarkan kes penyampai radio, Isma Halil Hamzah yang berdepan pertuduhan mengedar dadah dipindahkan ke Mahkamah Tinggi.
Majistret Wong Chai Sia memutuskan demikian selepas membenarkan permohonan pihak pendakwaan supaya kes itu dipindahkan dari Mahkamah Majistret ke Mahkamah Tinggi selain laporan kimia telah diperolehi.
Bagaimanapun tarikh bagi sebutan kes dan prosiding seterusnya di Mahkamah Tinggi masih belum ditetapkan.
Kes dadah itu dipindah dan dibicarakan ke Mahkamah Tinggi berikutan pertuduhan itu memperuntukkan hukuman gantung sampai mati.
Mengikut pertuduhan, Isma, 48, didakwa mengedar kanabis seberat 409 gram di sebuah rumah di Jalan Semarak, Wangsa Maju di sini pukul 5.35 petang, 27 Ogos 2021.
Pertuduhan dibuat mengikut Seksyen 39B (1) (A) Akta Dadah  Berbahaya 1952 yang memperuntukkan hukuman mati jika sabit kesalahan.

Dalam prosiding hari ini, pendakwaan dikendalikan Timbalan Pendakwa Raya Phulrani Kaur manakala Isma Halil diwakili peguam Adi Zulkarnain Zulkafli.
Sejurus selepas prosiding, Adi Zulkarnain ketika ditanya berhubung laporan kimia memberitahu, berat dadah itu berkurangan dari 409 gram seperti dalam pertuduhan kepada 374.6 gram namun masih di bawah Seksyen 39B.
Turut hadir pada prosiding tersebut adalah isteri Isma Halil dan anak-anaknya.
Sebelum ini peguam itu berkata, anak guamnya sihat dan diberikan kerja dalam penjara selain tiada aduan berkaitan kesihatan.-K! ONLINE


Mazlan Bujang, 23 ahli Bersatu keluar parti
Oleh MOHAMAD FAIZAL HASHIM

27 Januari 2022, 4:42 pm
JOHOR BAHRU – Bekas Ahli Dewan Undangan Negeri (ADUN) Puteri Wangsa, Mazlan Bujang umum keluar parti berkuat kuasa serta-merta hari ini.
Mazlan berkata, beliau bersama 23 orang yang terdiri daripada Ketua cawangan dan ahli Jawatankuasa Parti Pribumi Bersatu Malaysia (Bersatu) Bahagian Tebrau turut sama mengikut jejaknya.
Beliau memaklumkan tidak akan menyertai mana-mana parti buat masa ini dan memberi sokongan kepada Barisan Nasional (BN).
“Setelah menilai dan menimbang sejak sekian lama dengan pemikiran yang waras maka saya mengambil keputusan untuk meletakkan jawatan sebagai Ketua Bersatu Bahagian Tebrau berkuatkuasa serta merta dan keluar dari parti.
“Turut sama meletakkan jawatan ialah Setiausaha Bersatu Bahagian serta pegawai dan beberapa ahli jawatankuasa Bersatu Tebrau.
“Saya juga mengisytiharkan bahawa saya kini tidak menjadi ahli mana mana parti tetapi menyokong BN,” katanya pada sidang akhbar di Kompleks Yayasan Warisan, di sini hari ini. -K! ONLINE


‘Abai nafkah anak OKU bertahun, dah sakit baru cari’
Oleh ALWANI ZAFIRAH

27 Januari 2022, 3:26 pm
PETALING JAYA – Perceraian bukan bermakna seorang bapa terlepas tanggungjawab memberi nafkah kepada anak-anaknya.
Menerusi perkongsian cerita, Peguam Syarie, Suriati Ghani berkata, anak guamnya kini dalam dilema selepas bekas suaminya meminta untuk bertemu dengan anak mereka selepas bertahun-tahun mengabaikan tanggungjawab seagai bapa.
Menurut Suriati, kisah anak guamnya itu bermula pada 2007 selepas wanita itu membuat tuntutan nafkah anaknya yang juga orang kelainan upaya (OKU) terhadap bekas suaminya.
Sepanjang perbicaraan, bekas suaminya tidak pernah hadir ke mahkamah.
“Selepas nafkah anak diputuskan dan perintah bertulis diserahkan kepada lelaki itu, sesen pun tidak pernah diberikan, datang menjenguk anak pun tidak.
“Sesungguhnya saya mengikuti perkembangan anak istimewa itu sejak dari dulu sehingga sekarang dan anak tersebut kini sudah berusia lebih 20 tahun,” katanya  menerusi hantaran di Facebook.

Tambah beliau, sepanjang tempoh perintah nafkah anak keluar sehingga kini, wanita itu yang bersusah payah menjaga dan menanggung anaknya lebih-lebih lagi OKU yang nmemerlukan perbelanjaan yang besar.
“Saya berasa amat kagum dengan kesabaran wanita itu menjaga anaknya seorang diri dengan ketepikan kebahagiaan sendiri,” ujarnya.
Katanya lagi, semalam dia menerima kiriman mesej daripada wanita tersebut yang meminta nasihat berhubung hasrat bekas suaminya.
“Wanita itu memaklumkan bekas suaminya sakit dan berhasrat mahu berjumpa dengan anak yang diabaikan bertahun-tahun lalu.
“Sedarlah, buatlah baik dan jalankan tanggungjawab sejak sihat lagi, dan jangan apabila sakit baru menyesal,” katanya Suriati.
Sementara itu, beliau turut berpesan agar kisah yang dikongsikan itu menjadi pengajaran kepada bapa-bapa yang mempunyai anak dan walaupun sudah bercerai, pastikan tanggungjawab memberi nafkah kepada anak-anak dilaksanakan. – K! ONLINE


Kes harian lepasi 5,000
Oleh SITI A'ISYAH SUKAIMI

27 Januari 2022, 3:32 pm
PUTRAJAYA – Jangkitan Covid-19 melepasi angka 5,000 hari ini dengan 5,439 kes, menjadikan jumlah kumulatif sebanyak 2,850,408 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data harian laman CovidNow  dikemas kini sekali gus selepas tengah malam,” menurut ciapan Twitter beliau di sini hari ini. -K!ONLINE


38 peratus pelajar IPT terdiri pengundi 18
Oleh MOHAMAD NAUFAL MOHAMAD IDRIS

27 Januari 2022, 4:04 pm
SHAH ALAM – Kira-kira 452,559 orang atau 38 peratus daripada 1.2 juta pelajar institusi pengajian tinggi (IPT) adalah tergolong dalam kelompok Undi18.
Menteri Pengajian Tinggi, Datuk Seri Dr. Noraini Ahmad berkata, junlah pengundi itu diperoleh setelah Dewan Rakyat meluluskan Rang Undang-undang (RUU) Perlembagaan (Pindaan) 2019 sebelum ini.
Berdasarkan pindaan RUU itu, pendaftaran secara automatik pengundi dan umur calon bertanding pilihan raya kepada 18 tahun.
“Dengan perubahan ini akan menyaksikan negara mengalami jumlah pertambahan undi yang mendadak kepada hampir 23 juta orang berbanding hanya sekitar 15 juta orang pada Pilihan Raya Umum ke-14 (PRU14).
“Pertambahan sekitar 30 peratus pengundi baharu yang akan mengundi kali pertama berpotensi besar merubah senario politik sedia ada dalam negara pasca Pilihan Raya Umum ke-15 (PRU15),” katanya ketika berucap hari ini.
Terdahulu beliau menyaksikan pertukaran memorandum persefahaman (MoU) di antara Universiti Teknologi Mara (UiTM) dengan Suruhanjaya Pilihan Raya (SPR) dan pelancaran buku laporan kajian pembentukan DNA UiTM di UiTM Shah Alam, di sini. -K! ONLINE


Mana datang cerita lamaran? – Kilafairy
Oleh HANISAH SELAMAT

27 Januari 2022, 3:27 pm
PETALING JAYA – Pelakon Kilafairy menegaskan tidak pernah menyatakan sedang menunggu lamaran kekasih hati, Sa’aid Umar Aiman seperti didakwa sesetengah pihak.
Katanya, soal untuk menuju ke fasa perkahwinan belum pernah didedahkan kepada umum, namun hubungan antara mereka masih berjalan seperti sedia kala.
“Saya tak pernah cakap sedang tunggu lamaran teman lelaki. Tapi apa yang boleh saya maklumkan, kami masih pasangan kekasih,” katanya ketika sesi sidang media virtual drama bersiri Tumpang Lalu Bang, hari ini.
Pemilik nama sebenar Syakila Nisa Jahangir, 29, itu berkata demikian mengulas gosip mengenai lamaran susulan paparan di sebuah program hiburan yang bertanyakan cincin di jari manisnya, baru-baru ini.
Terdahulu, percintaan bintang filem Karak itu yang mengenali teman lelakinya itu ketika di bangku sekolah sejak 13 tahun lalu bukan lagi rahsia.
Namun Kilafairy yang juga anak kepada penyanyi Rohana Jalil itu lebih selesa menyimpan kemas kisah peribadi terutama membabitkan soal jodoh.

Sementara itu, dia tidak mampu menyembunyikan rasa teruja menunggu siaran drama bersiri 28 episod Tumpang Lalu Bang yang menonjolkan ragam sebagai anak perempuan tunggal.
Katanya, dikelilingi lima aktor yang memegang watak sebagai abang-abangnya pada peringkat awal agak menyuntik debaran namun mereka sangat memahami situasinya yang sudah berhijab.
“Memang saya lebih lebih selektif dalam memilih watak selepas bertudung supaya tidak melampaui batas atau kurang bersesuaian membawakan adegan tidak sepatutnya.
“Macam Tumpang Lalu Bang, pada awalnya ketika terima tawaran saya tak tahu pun Sofia iaitu watak dalam drama ini akan dikelilingi lima abang yang sangat protektif yang membuatkan saya terfikir macam mana nanti babak bersentuhan antara adik beradik.
“Apa pun, sebaik penggambaran berlangsung, baik pengarah dan pelakon lain pun sebenarnya sudah faham batasan itu. Mereka tahu apa yang perlu dibuat kalau membabitkan adegan mesra.
“Hakikatnya mereka sangat menjaga batasan selain cukup menghormati kita hingga akan buat pertukaran kalau membabitkan babak berpelukan dan sebagainya,” katanya lagi.
Drama bersiri 28 episod terbitan Zamriez Golden Pictures Sdn Bhd yang juga arahan Eon Shuhaimi turut membariskan Tomok, Ziana Zain, Black Raja Afiq, Aidil Aziz serta Qi Razali.
Dalam naskah ini dia menjadi anak bongsu yang sentiasa dilindungi lima abang hingga percintaan dengan Nizam (Tomok) turut mencetuskan kebimbangan keluarga termasuk ibunya lakonan Ziana.
“Saya seronok sepanjang berada di set sebab masing-masing ‘memberi’ ditambah penyertaan Kak Ziana di dalam pasukan ini yang membuatkan aura di lokasi semakin kuat.
“Hari-hari ada saja kejutan. Kak Ziana pun menyeronokkan ditambah sikapnya sendiri yang sentiasa happy go lucky. Kiranya memang ‘kena’ dia jadi mak kami walaupun dalam karya ini wataknya agak tegas.
“Kami semua pun sudah macam adik beradik. Apa-apa masalah kami bincangkan sama-sama terutama membabitkan babak. Kami disatukan sejak November tahun lalu dan dijangka penggambaran selesai lagi tiga minggu,” kongsinya.
Ulasnya lagi, lebih menarik apabila watak Sofia digambarkan penuh warna walaupun tampak pasif kerana dimanjakan selain dilatih supaya tidak mudah mempercayai lelaki. – K! ONLINE


PM jumpa BAM, Zii Jia dan Jin Wei
Oleh MUHAMMAD HELMEE RAMLI

27 Januari 2022, 4:46 pm
PERDANA Menteri, Datuk Seri Ismail Sabri Yaakob memberi gambaran isu antara Persatuan Badminton Malaysia (BAM) dengan perseorangan lelaki No.1 negara, Lee Zii Jia serta bekas perseorangan wanita, Goh Jin Wei sudah selesai.
Zii Jia, Jin Wei dan BAM yang diwakili Presiden, Tan Sri Mohamad Norza Zakaria mengadakan perjumpaan serta perbincangan bersama Ismail Sabri di Putra Perdana tengah hari tadi.
Menerusi status yang dimuat naik di laman media sosial Facebook sebentar tadi, beliau berharap sukan badminton negara akan terus cemerlang selepas dibelenggu isu panas sebelum ini.
“Bertemu dengan Presiden Persatuan Badminton Malaysia, Tan Sri Mohamad Norza Zakaria bersama kepimpinan tertinggi BAM. Turut serta, jaguh badminton negara, Lee Zii Jia dan Goh Jin Wei di Perdana Putra tengah hari tadi.
“Perbincangan yang bermanfaat. Alhamdulillah semua selesai. Semoga sukan badminton negara terus cemerlang di pentas dunia dan Jalur Gemilang kembali berkibar di luar negara,” katanya.
Terdahulu, arena sukan kebangsaan gempar apabila badan induk sukan badminton negara itu mengambil keputusan tidak mendaftarkan nama Zii Jia dan Jin Wei dalam mana-mana kejohanan selama dua tahun.

Tindakan itu gara-gara keputusan dua pemain terbabit yang memilih untuk meninggalkan BAM dan bergerak secara profesional.
Bagaimanapun, kemelut dianggap hampir selesai apabila kedua-dua pemain tersebut sudah membuat rayuan selain Zii Jia yang mendapat restu Mohamad Norza untuk menjadi pemain profesional.- K! ONLINE


MSDN jamin ketersediaan data negara
Oleh EDDY AQMAL MOHAMED HAMIDI

27 Januari 2022, 3:30 pm
PUTRAJAYA – Penubuhan Majlis Statistik dan Data Negara (MSDN) diharap dapat memberikan impak positif seperti menjamin ketersediaan data yang lebih holistik dalam merangka dasar jangka pendek dan panjang negara demi kesejahteraan Keluarga Malaysia.
Perdana Menteri, Datuk Seri Ismail Sabri Yaakob berkata, MSDN akan bertindak sebagai badan penasihat tertinggi dalam memberi panduan dan hala tuju bagi mengukuhkan tadbir urus sistem statistik negara.
“Menerusi menyuarat pertama di Putrajaya hari ini, MSDN telah membuat beberapa keputusan antaranya adalah memperkasakan Jabatan Perangkaan (DOSM) sebagai agensi pusat dengan pengukuhan organisasi serta modenisasi perkhidmatan statistik.
“Chief Data Officer (CDO) juga akan dilantik melalui penugasan semula tugas pegawai sedia ada di setiap kementerian, jabatan atau agensi persekutuan dan negeri bermula tahun 2022
secara berperingkat serta pelaksanaan rancangan tindakan Pengukuhan Sistem Statistik Negara. ,” katanya menerusi satu kenyataan hari ini.
Menurut Ismail Sabri, data merupakan aset negara yang perlu diurus dengan baik agar dapat
memberi pulangan besar kepada negara dalam bentuk maklumat yang boleh memberi garis pandu ke arah pencapaian matlamat dasar dan wawasan negara.
“Kepelbagaian maklumat di peringkat nasional amat kritikal untuk diselaraskan. Krisis kesihatan dan bencana alam yang melanda negara turut menuntut kepada keperluan ketersediaan data yang lebih komprehensif, kejat dan bersepadu.

“Ia akan menerajui usaha menyelaras maklumat peringkat tertinggi negara di antara pihak kerajaan dan swasta, penyaluran data terkini dan mengharmonikan proses kerja statistik,” ujar beliau.
Mengulas lanjut, Ismail Sabri berkata, barisan kepemimpinan MSDN dianggotai menteri-menteri Kabinet berkaitan, ahli akademik, wakil sektor awam, sektor swasta dan industri serta DOSM yang bertindak sebagai Sekretariat.
“Sebuah Jawatankuasa Eksekutif yang dipengerusikan Ketua Setiausaha Negara turut ditubuhkan untuk memacu kolaborasi antara kementerian dan agensi serta pihak swasta dalam merealisasikan agenda yang berpandukan hala tuju MSDN,” jelas beliau.
Tambahnya, empat kluster telah dikenal pasti sebagai komponen penggerak di bawah Jawatankuasa Eksekutif adalah seperti Kluster Ekonomi, Pertanian dan Perindustrian yang dipengerusikan Ketua Setiausaha (KSU) Kementerian Perdagangan Antarabangsa dan Industri (MITI).
“Kluster Pendidikan, Sosial dan Kependudukan dipengerusikan KSU Kementerian Pendidikan (KPM) serta Kluster Kesejahteraan, Keselamatan dan Kesihatan dipengerusikan KSU Kementerian Pertahanan (MINDEF) dan Kluster Infrastruktur, Teknologi dan Alam Sekitar dipengerusikan
KSU Kementerian Kerja Raya (KKR).
“Jawatankuasa Eksekutif ini berperanan mengenal pasti dan menentukan keutamaan bagi memenuhi keperluan pengukuhan sistem statistik negara selain menyelaras keperluan teknikal, pungutan serta penyebaran statistik,” ujarnya.
Ismail Sabri berkata, perkongsian data sedia ada (data pentadbiran) daripada kementerian, agensi awam dan swasta ini dapat digunakan dengan cekap ke arah penghasilan output statistik rasmi berimpak tinggi dalam merealisasikan agenda yang berpandukan hala tuju MSDN.-K! ONLINE


Kilang dikompaun RM230,000, gagal urus sisa buangan berjadual
Oleh KHAIRUL MOHD. ALI

27 Januari 2022, 4:45 pm
JOHOR BAHRU – Sebuah kilang berasaskan logam di kawasan perindustrian Tanjung Langsat, Pasir Gudang di sini dikompaun RM230,000 kerana gagal mengurus sisa buangan berjadual dengan baik.
Jabatan Alam Sekitar (JAS) Johor dalam satu kenyataan memberitahu, premis berkenaan dikesan melakukan kesalahan itu ketika pemeriksaan dijalankan Pegawai Penguatkuasa JAS Cawangan Pasir Gudang.
“Premis terbabit didapati gagal dalam pengendalian dan pengurusan bahan buangan terjadual dan telah melanggar Peraturan-Peraturan Kualiti Alam Sekeliling (Buangan Terjadual) 2005 Akta Kualiti Alam Sekeliling, 1974.
“Sampel buangan daripada proses kilang telah diambil untuk dianalisa bagi tindakan penguatkuasaan selanjutnya,” jelasnya kenyataan tersebut.
Menurut JAS Johor lagi, premis berkenaan telah diarah untuk mengambil tindakan segera dengan memastikan semua sisa buangan terjadual yang dihasilkan diurus mengikut prosedur yang ditetapkan. -K! ONLINE


Berlari maraton pada suhu -63.4 darjah Celsius
Oleh KOSMO!

27 Januari 2022, 4:28 pm
MOSCOW – Perlumbaan  maraton di Siberia, Rusia dipercayai memecahkan Guinness World Records apabila peserta berlari ketika suhu mencecah  63.4 darjah Celsius di bawah paras beku, lapor laman berita UPI semalam.
Penganjur acara Pole of Cold Marathon itu berkata, masa permulaan perlumbaan itu diawalkan  pada awal pagi 21 Januari lalu selepas ramalan cuaca menjangkakan  suhu akan menurun kepada -76 darjah Celsius pada sebelah petang.
Guinnes World Rcords setakat ini menyenaraikan maraton paling sejuk di dunia adalah Maraton Ais Siberia 2001, di mana suhu ketika itu adalah kira-kira 38 darjah Celsius di bawah paras beku.
Pelari tempatan, Vasily Lukin memenangi Pole of Cold Marathon itu dalam masa 3 jam 22 minit.
Marina Sedalischeva yang merupakan warga Yakutia pula menjadi wanita pertama yang menamatkan perlumbaan ekstrem itu dengan catatan masa 4 jam, 9 minit. – Agensi


Jatuh ‘berjangkit’ ketika perlumbaan ‘motorcross’
Oleh KOSMO!

28 Januari 2022, 9:30 pm
JAKARTA – Sebuah rakaman video tular di media sosial memperlihatkan situasi ketika tiga lelaki tergelincir selepas cuba membantu dua penunggang ‘motorcross’ yang terjatuh, lapor laman berita Suara.com.
Video tersebut dimuat naik pada akaun Twitter bernama @garasikomedi.
Kejadian itu berlaku dalam satu perlumbaan ‘motorcross’ menggunakan trek yang berlumpur.
Dua penunggang motosikal lasak itu dilihat hilang keseimbangan lalu terjatuh dari motosikal masing-masing disebabkan keadaan tanah yang licin.
Beberapa lelaki yang menyaksikan kejadian itu bertindak cuba membantu penunggang tersebut.
Bagaimanapun, percubaan tersebut dilihat gagal apabila tiga daripada mereka turut tergelincir lalu terjatuh di atas tanah berlumpur itu.

Kejadian itu mendapat perhatian netizen di ruangan komen.
“Kesian tetapi kelakar,’’ tulis seorang netizen.
“Ternyata bukan setakat bersin, jatuh pun boleh berjangkit,’’ tulis netizen lain. – Agensi


Jumpa perempuan simpanan bapa ketika melepak
Oleh KOSMO!

28 Januari 2022, 8:30 pm
JAKARTA – Seorang wanita tular di media sosial setelah berkongsi kejadian mengejutkan apabila bertemu dengan perempuan simpanan bapanya ketika dia melepak bersama rakan-rakannya, lapor laman berita Suara.com.
Kejadian tersebut dimuat naik dalam sebuah akaun menerusi aplikasi TikTok.
Menerusi video yang dikongsikan, kejadian dilihat berlaku di sebuah restoran yang ruang dalamnya berwarna serba putih.
Wanita itu menemui seseorang yang disyakinya sebagai perempuan simpanan bapanya ketika sedang makan di dalam restoran tersebut.
“Sedang seronok melepak. Baru tahu ada perempuan simpanan ayah,’’ tulis wanita tersebut.
Bagaimanapun, kejadian tersebut mendapat perhatian netizen di ruangan komen.

“Aduh jumpa ibu tiri,’’ tulis seorang netizen.
“Tolong ceritakan situasi pergaduhan sis,’’ tulis netizen lain. – Agensi


OKT mati dalam lokap
Oleh FITRI HAZIM

28 Januari 2022, 8:22 pm
PETALING JAYA – Jabatan Integriti dan Pematuhan Standard (JIPS) hari ini mengesahkan kematian orang kena tahan (OKT) dalam tahanan polis di lokap Ibu Pejabat Polis Daerah (IPD) Marang, Terengganu.
Pengarah JIPS Bukit Aman, Datuk Azri Ahmad berkata, kejadian berlaku pada pukul 3 petang hari ini melibatkan seorang lelaki berusia 38 tahun.
“OKT adalah seorang lelaki Melayu berumur 38 tahun, yang ditangkap di bawah Seksyen 379 Kanun Keseksaan.
“OKT telah direman selama tiga hari mulai 28 Januari 2022 hingga 30 Januari 2022 di Mahkamah Majistret Marang, Terengganu,” katanya dalam satu kenyataan hari ini.
Jelasnya, Unit Siasatan Jenayah dan Kematian Dalam Tahanan (USJKT) akan menjalankan siasatan lanjut berkaitan kes itu. – K! ONLINE


PRN Johor: Ahmad Maslan nafi bertanding
Oleh MUHAMMAD ZIKRI

28 Januari 2022, 8:28 pm
PONTIAN- Ahli Parlimen Pontian, Datuk Seri Ahmad Maslan menafikan desas-desus yang beliau akan bertanding pada Pilihan Raya Negeri (PRN) Johor kali ini.
Setiausaha Agung UMNO itu berkata, fokus ketika ini ialah untuk turun padang bagi menemui 26 jentera pilihan raya UMNO Bahagian di seluruh Johor bermula pada hari ini di Tanjung Piai sehingga hari penamaan calon.
“Bagi menghadapi PRN Johor ini, saya akan menjalankan tugas-tugas di lapangan manakala Setiausaha Agung BN, Datuk Seri Dr. Zambry Abdul Kadir akan berada ‘War Room’.
“Saya menafikan desas-desus itu, jika dicari dalam kertas undi pada PRN Johor, nama saya tiada, jadi dalam erti kata lain, saya tidak akan bertanding di mana- mana kerusi DUN di Parlimen Pontian,” katanya.
Beliau berkata demikian selepas penyerahan sumbangan Tahun Baharu Cina kepada Masyarakat Tionghua di Dewan Mufakat Mukim Sungai Pinggan, di sini hari ini.
Ahmad menambah, kunjungan ke bahagian-bahagian UMNO juga bagi mengenal pasti kawasan DUN yang tewas semasa Pilihan Raya Umum ke 14 (PRU-14), dimana BN hanya memenangi 19 kerusi sahaja.

“UMNO berharap akan dapat merampas kembali kerusi-kerusi yang jatuh ke tangan pembangkang bagi membolehkan sebuah kerajaan yang kukuh dan stabil dapat dibentuk nanti” ujarnya. – K! ONLINE


Apple kembali catat jualan terlaris di dunia
Oleh KOSMO!

28 Januari 2022, 10:30 pm
WASHINGTON – Apple dilaporkan sekali lagi menjadi syarikat jenama telefon pintar terlaris di China serta di seluruh dunia, lapor stesen penyiaran CNN semalam.
Perkara tersebut didedahkan menerusi dua laporan penyelidikan berasingan yang dikeluarkan sebelum syarikat teknologi gergasi itu mengeluarkan penyata pendapatan suku terakhir tahun 2021 semalam.
Laporan oleh sebuah syarikat penyelidik pasaran, Counterpoint Research yang diterbitkan pada Rabu lalu itu menyatakan bahawa Apple  mencapai pasaran saham paling tinggi pernah dicatatkan di China selama tiga bulan hingga Disember tahun lalu.
Ia merupakan kali pertama dalam tempoh enam tahun syarikat pembuat iPhone itu mencapai kedudukan teratas di negara tersebut.
Pasaran saham Apple mencapai 23 peratus pada suku akhir 2021 berbanding 16 peratus dalam tempoh yang sama pada tahun sebelumnya.
Jumlah jualan telefon pintar di China sebelum ini dilaporkan menurun sebanyak sembilan peratus dari tahun ke tahun, menurut Counterpoint.

Apple mengatasi pembuat telefon pintar China, Vivo yang mencatatkan penurunan sebanyak 6 peratus, kata penyelidik. – Agensi


Gumpalan rambut 1.5kg dikeluarkan dari perut kanak-kanak 6 tahun
Oleh KOSMO!

28 Januari 2022, 10:00 pm
NEW DELHI – Sepasukan pakar bedah mengeluarkan segumpal rambut seberat satu beg epal daripada perut seorang kanak-kanak perempuan berusia enam tahun selepas dia mengadu mengalami sakit perut yang teruk, lapor akhbar Daily Star semalam.
Kejadian di bandar Panchkula, India itu berlaku selepas kanak-kanak itu dilaporkan mula mencabut lalu memakan rambutnya sendiri.
Gumpalan rambut seberat 1.5 kilogram berjaya dikeluarkan selepas perut kanak-kanak itu mula membengkak.
Pembedahan tersebut dilakukan oleh sepasukan pakar bedah termasuk Dr. Vivek Bhadhoo di Hospital Sivil Panchkula pada Isnin lalu.
Sumber mengatakan, kanak-kanak itu kini berada dalam keadaan stabil dengan pemantauan doktor untuk memeriksa keadaan kesihatannya. Pesakit juga ditemani oleh ibu bapanya.
Tabiat memakan rambut sendiri dikaitkan dengan  masalah mental dipanggil trichophagia atau lebih dikenali sebagai ‘Sindrom Rapunzel’ yang dinamakan sempena karakter kartun terkenal yang berambut panjang.

Ia turut berkaitan dengan satu lagi gangguan dinamakan trichotillomania atau ‘gangguan menarik rambut’.
Sebelum ini, kes serupa pernah dilaporkan pada 2020 di negeri Jharkhand, timur India apabila doktor-doktor menemui gumpalan rambut seberat 7 kilogram daripada perut remaja berusia 17 tahun. – Agensi


Kucing di Britain obes, 50,000 kena kencing manis
Oleh KOSMO!

28 Januari 2022, 9:00 pm
LONDON –  Satu kaji selidik mendapati lebih tiga juta ekor kucing di Britain mempunyai berat badan berlebihan dan lebih 50,000 kucing turut menghidap diabetes, lapor akhbar Daily Mail semalam.
Menerusi tinjauan terbaharu itu yang dijalankan oleh organisasi Cats Protection, lebih satu perempat daripada 2,000 pemilik kucing yang ditinjau mengaku memberi makan berlebihan kepada haiwan peliharaan mereka sejak perintah berkurung koronavirus dilaksanakan pada Mac 2020.
Bagaimanapun, pemilik-pemilik boleh meletakkan kucing gemuk mereka dalam ujian klinikal oleh Kolej Veterinar Diraja dengan harapan untuk menurunkan berat badan dan memulihkan diabetes melalui amalan diet yang ketat.
Seekor kucing yang menyertai ujian klinikal itu dilaporkan mempunyai berat sehingga 12 kilogram setelah disahkan menghidap diabetes.
Seorang pemilik kucing obes, Rachel Fortescue yang tinggal di perkampungan Frating, daerah Essex turut meletakkan kucing jenis Burma miliknya bernama Lester yang menghidap diabetes dalam skim percubaan tersebut.
“Saya telah melihat Lester kembali menjadi kucing yang gembira, penyayang, suka bermain semula selepas gejala diabetesnya hilang. Untuk itu, saya bersyukur selama-lamanya,’’ katanya. – Agensi


JPJ jawab tuduhan pegawai terbabit sindiket lesen terbang
Oleh MOHD. HUSNI MOHD. NOOR

28 Januari 2022, 9:51 pm
PUTRAJAYA – Jabatan Pengangkutan Jalan (JPJ) memandang serius kenyataan yang dimuat naik pemilik akaun twitter Edisi Khas yang mendakwa terdapat pegawai JPJ terlibat dalam sindiket ‘lesen terbang’.
JPJ menerusi kenyataan akhbar hari ini berkata, pihaknya amat kesal dengan tohmahan tersebut yang secara langsung telah mencalarkan imej dan reputasi jabatan berkenaan.
“Modus operandi itu sering kali digunakan oleh sindiket ini melalui platform media sosial dengan mempromosikan ‘iklan lesen terbang’.
“Promosi itu turut menggunakan gambar Lesen Memandu Malaysia bagi meyakinkan orang ramai membuat pembayaran terus secara transaksi di atas talian, bagi mendapatkan lesen memandu.
“Apabila pembayaran dibuat, sindiket ini akan menghilangkan diri daripada mangsa tanpa memberikan lesen memandu yang tidak sah tersebut,” katanya.
Katanya, pihaknya akan mengambil tindakan susulan terhadap dakwaan itu termasuk bekerjasama dengan Suruhanjaya Pencegahan Rasuah Malaysia (SPRM), Polis Diraja Malaysia (PDRM) dan Suruhanjaya Komunikasi dan Multimedia Malaysia (SKMM).

JPJ berkata, siasatan lanjut akan dilakukan bagi mengesan pemilik akaun di media sosial yang menjalankan operasi sindiket penipuan tersebut bagi membendung jenayah siber berkenaan daripada terus berleluasa.
Katanya, JPJ juga ingin menegaskan bahawa jabatan itu sesekali tidak akan berkompromi dengan sebarang bentuk salah laku yang melibatkan warga kerja JPJ yang melibatkan integriti, salah guna kuasa dan rasuah.-K! ONLINE


Trafik masih lancar di Lebuh Raya Utara-Selatan, Pantai Timur
Oleh HARRITH HISHAM

28 Januari 2022, 9:42 pm
PETALING JAYA – Keadaan aliran trafik di Lebuh Raya Utara-Selatan, Lebuh Raya Pantai Timur Fasa 1 dan 2 kelihatan masih lancar walaupun orang ramai dilihat mula memasuki lebuh raya untuk pulang sempena Tahun Baharu Cina.
Tinjuan Kosmo! menerusi portal rasmi Lembaga Lebuh Raya Malaysia mendapati ketiga-tiga lebuh raya berkenaan masih berada dalam keadaan terkawal.
Bagaimanapun, aliran trafik dilihat mula perlahan di Seremban Kilometer (KM) 274.3 menghala ke arah selatan.
Di sebelah utara, trafik turut dilihat mula perlahan di Rawang Selatan KM 446 dan Sungai Dua KM 130.95.
Terdahulu, Kosmo! melaporkan sebanyak 120,000 kenderaan dijangka masuk ke negeri Melaka dan 50,000 kenderaan dijangka masuk ke Pulau Pinang bermula esok sempena cuti umum Tahun Baharu Cina pada 1 Februari ini. – K! ONLINE


Kenderaan dijangka meningkat 4.6 juta sempena Tahun Baharu Cina
Oleh HARRITH HISHAM

28 Januari 2022, 10:22 pm
PETALING JAYA – Lembaga Lebuh Raya Malaysia (LLM) menjangkakan jumlah aliran trafik yang menggunakan lebuh raya akan meningkat sehingga 4.6 juta kenderaan sehari sempena Cuti Hari Minggu dan Cuti Tahun Baharu Cina.
LLM dalam satu kenyataan berkata, pertambahan jumlah kenderaan ini dijangka akan berlaku secara berperingkat bermula esok sehingga 7 Februari 2022 nanti.
“Pengguna lebuh raya dinasihatkan agar merancang perjalanan dengan mengikut jadual Cadangan Waktu Perjalanan atau Travel Time Advisory (TTA) yang telah dikeluarkan oleh pihak pengendali lebuh raya.
“Pengguna juga diminta memastikan baki kad touch ‘n go dan e-wallet mencukupi serta menggunakan lorong yang betul untuk masuk dan keluar di plaza tol,” katanya di sini hari ini.
Di samping itu, LLM juga telah mengarahkan kesemua Syarikat Konsesi Lebuh Raya untuk melakukan persediaan rapi agar perjalanan pengguna lebuh raya adalah selamat dan lancar sepanjang tempoh berkenaan.
Antara langkah–langkah yang diambil adalah melakukan pemeriksaan terhadap semua peralatan dan kemudahan yang disediakan di sepanjang lebuh raya berfungsi serta berada dalam keadaan baik terutamanya di plaza tol, kawasan rehat & rawat (R&R).

“Semua kerja pembaikan dan penyelenggaraan yang melibatkan penutupan lorong di laluan utama lebuh raya akan dihentikan sehingga 7 Februari 2022.
“Lorong berlapis tambahan juga akan disediakan di plaza – plaza tol yang dikenalpasti akan berlaku kesesakan dan petugas – petugas tambahan juga akan ditempatkan bagi membantu melancarkan transaksi tol,” ujarnya.
Menurutnya, jumlah anggota juga ditambah bagi mempercepatkan tempoh tindakan untuk menangani sebarang kejadian yang berlaku di lebuh raya.
“Jentera seperti kembalik (towing truck) dan kren juga ditempatkan di lokasi tertentu bagi memastikan kerja–kerja pengalihan kenderaan yang terlibat dalam kemalangan dialihkan dengan segera untuk meminimakan gangguan terhadap aliran trafik.
“Pusat Pengurusan Trafik LLM akan beroperasi selama 24 jam dan pengguna lebuh raya boleh mendapatkan maklumat keadaan trafik dengan menghubungi Pusat Pengurusan Trafik, LLM di talian 1-800-88-7752 atau menerusi laman rasmi Facebook Lembaga Lebuh Raya Malaysia,” jelasnya. – K!ONLINE


Kes bunuh: Tiada kesan tusukan senjata ke atas mangsa
Oleh NOR AINNA HAMZAH

28 Januari 2022, 8:19 pm
TAMPIN – Laporan awal bedah siasat membabitkan penemuan mayat sorang lelaki dalam keadaan berikat kaki dan tangan di rumah sewa di Kampung Chenaga, Repah, di sini, petang semalam mendapati tiada kesan tusukan senjata ke atas mangsa.
Ketua Polis Daerah Tampin, Superintendan Anuwal Ab. Wahab bagaimanapun menyatakan siasatan lanjut sedang dijalankan dan pihaknya sedang memburu suspek yang terlibat dalam kejadian berkenaan.
“Berhubung dengan motif kejadian pula, perkara itu masih lagi dalam siasatan dan pihak polis masih menunggu laporan penuh bedah siasat yang dijalankan ke atas mangsa terutamanya berhubung punca kematian,” katanya di sini hari ini.
Kosmo! semalam, melaporkan perasaan tidak sedap hati seorang isteri setelah panggilan kepada suaminya tidak berjawab lebih sehari membawa kepada penemuan mayat suaminya dalam keadaan berikat di rumah sewa mereka.
Dalam kejadian kira-kira pukul 3 petang itu, mangsa, Mohd. Mazlan Mahadi, 26, disahkan telah meninggal dunia oleh pasukan paramedik yang tiba di lokasi kejadian.
Semalam, Anuwal menyatakan berdasarkan siasatan awal pihaknya mengesyaki terdapat unsur jenayah dalam kematian tersebut berdasarkan keadaan mayat yang ditemui dalam keadaan terikat.

“Kita percaya suspek merupakan individu yang dikenali mangsa berikutan tiada kesan pecah masuk ke dalam rumah sewa berkenaan.
“Kes disiasat di bawah Seksyen 302 Kanun Keseksaan dan mayat mangsa dibawa ke Hospital Tuanku Ja’afar (HTJ) di Seremban bagi proses bedah siasat,” katanya. – K! ONLINE


Lipas besar bersarang dalam telinga lelaki di China
Oleh KOSMO!

28 Januari 2022, 7:30 pm
BEIJING – Seorang doktor dilaporkan mengeluarkan seekor lipas besar dari dalam telinga seorang lelaki yang mengadu berasa tidak selesa pada saluran telinganya, lapor akhbar Mirror UK semalam.
Lipas tersebut dikatakan bersarang dalam telinga pesakit itu kerana mencari tempat kering untuk kekal panas pada waktu malam.
Bagaimanapun, serangga itu berisiko memecahkan gegendang telinga lelaki itu dengan menggerakkan kaki-kakinya.
Insiden tersebut dilaporkan berlaku semasa musim sejuk di bandar Huizhou, wilayah Guangdong di selatan China, berdekatan Hong Kong.
Situasi tersebut dirakam oleh seorang doktor bernama Fu Jia yang merupakan Timbalan Pengarah Jabatan Otolaryngologi, Pembedahan Kepala dan Leher dari Hospital First People. Beliau mengesan kewujudan lipas tersebut menggunakan alat endoskop.
Pemeriksaan dilakukan dengan berhati-hati supaya lipas tersebut tidak mengorek dengan lebih dalam dan merosakkan gegendang telinga lelaki itu.

Doktor kemudian memutuskan untuk membius haiwan itu setelah ia didapati bergerak setiap kali ingin ditangkap sebelum berjaya dikeluarkan. – Agensi


PRN Johor: Hasni akan pertahan DUN Benut jika bertanding lagi
Oleh MUHAMMAD ZIKRI

28 Januari 2022, 8:11 pm
PONTIAN – Menteri Besar Johor, Datuk Ir. Hasni Mohammad akan mempertahankan kerusi Dewan Undangan Negeri (DUN) Benut untuk Pilihan Raya Negeri (PRN) akan datang.
Menurut Hasni, keputusan itu disuarakan jika diberi peluang pucuk pimpinan UMNO untuk bertanding sekali lagi bagi mempertahankan DUN Benut sejak tiga penggal yang lalu bermula tahun 2008 hingga 2018.
“Jika diberi peluang, saya akan bertanding sekali lagi untuk pertahankan DUN Benut,” katanya ketika ditanya pemberita selepas menyampaikan sumbangan sempena Tahun Baharu Cina di Dewan Muafakat Sungai Pinggan di sini hari ini.
Pada PRU-14 lalu, Hasni menewaskan menewaskan calon Bersatu, Zulkifly Tasrep dan Mohd. Firdaus Jaafar (PAS) dengan majoriti 4,447 undi.
Ditanya mengenai laporan berhubung adik kepada Menteri Besar Selangor, Datuk Seri Amirudin Shari, antara calon yang disebut-sebut bakal bertanding kerusi DUN Benut, sekali gus menentangnya pada PRN Johor nanti, Hasni hanya tersenyum.
“Lebih ramai, lebih meriah,” katanya.

Terdahulu, Aziz Shari, 33, yang juga Ketua Angkatan Muda Keadilan (AMK) Pontian, bakal menentang Hasni Mohammad.
Sementara itu, Hasni berkata, beliau mengalu-alukan sokongan yang suarakan ADUN Puteri Wangsa, Mazlan Bujang menyokong BN selepas membuat keputusan keluar dari Parti Peribumi Rakyat Malaysia (Bersatu).
Hasni berkata, pengalaman hampir 24 bulan bersama kerajaan negeri Johor telah memberikan ruang dan peluang kepada Mazlan untuk mengenal cara kerja BN yang mungkin ada ‘kekuatan’ berbanding parti-parti lain.
“Kita mengalu-alukan sokongan yang diberikan oleh ADUN Puteri Wangsa itu. Selepas 24 bulan bersama dalam kerajaan negeri, mungkin beliau dapat lihat cara kerja BN.
“BN ada kekuatan berbanding dengan parti-parti lain, sebab itu dia suarakan sokong BN,”katanya.
Semalam, Mazlan mengadakan sidang akhbar memaklumkan beliau bersama 23 orang yang terdiri daripada ketua cawangan dan ahli Jawatankuasa Bersatu Bahagian Tebrau turut sama mengikut jejaknya. – K! ONLINE


PRN Johor: BN belum putuskan kuota calon muda
Oleh MUHAMMAD ZIKRI

28 Januari 2022, 7:46 pm
PONTIAN – Barisan Nasional (BN) Johor belum lagi menentukan sebarang kuota atau peratus bagi memilih calon-calon muda atau baharu walaupun ada pandangan supaya menggunakan kaedah di Melaka dan Sarawak.
Pengerusi BN Johor, Datuk Ir. Hasni Mohammad berkata, senarai calon-calon belum dipastikan dan belum pun dimuktamadkan kerana masih ada masa untuk BN melakukan pemilihan tersebut.
Katanya, BN Johor tidak boleh menjadikan PRN Melaka dan Sarawak sebagai model bagi memilih calon memandangkan banyak perkara perlu dipertimbangkan sejajar dengan kepentingan negeri ini.
“Kita akan mengambil kira semua pandangan dan cadangan daripada pelbagai pihak terutama Bahagian-Bahagian UMNO yang akan mencalonkan nama-nama yang akan bertanding di Dewan Undangan Negeri (DUN) nanti.
“Perbincangan seterusnya akan melibatkan kepimpinan tertinggi BN dan UMNO sebelum keputusan pemilihan calon-calon dimuktamadkan sepenuhnya,” katanya selepas penyampaian sumbangan kepada masyarakat Tionghua di Dewan Muafakat Sungai Pinggan di sini hari ini.
Hasni menambah, proses mengenal calon ini adalah melihat kepada keperluan semasa kerana UMNO bukanlah parti yang statitik tetapi parti yang berkembang.

“Parti mendengar dan akan mengambil langkah-langkah supaya kita membangun dengan masyarakat dalam usaha membentuk kerjaaan Negeri Johor Johor yang memenuhui aspirasi dan dan harapan rakyat Johor,” ujarnya. – K! ONLINE


[KEMASKINI] Ibu, tiga anak maut dirempuh pacuan empat roda
Oleh ABDUL RASHID ABDUL RAHMAN

28 Januari 2022, 7:25 pm
BENTONG – Empat sekeluarga yang terdiri daripada ibu dan tiga anak maut selepas kenderaan pelbagai guna (MPV) dinaiki mereka dirempuh sebuah pacuan empat roda (4WD) yang dipercayai melanggar lampu isyarat merah di simpang lampu isyarat susur ke Lebuh Raya Central Spine Road (CSR) berhampiran Kampung Lebu di sini hari ini.
Difahamkan mangsa yang maut dalam kejadian kira-kira pukul 2.30 petang itu adalah seorang wanita dewasa, dua kanak-kanak perempuan dan seorang kanak-kanak lelaki.
Ketua Polis Daerah Superintendan Zaiham Mohd. Kahar berkata, kesemua mangsa yang menaiki MPV jenis Toyota Vellfire tersebut dalam perjalanan dari Kelantan ke Kuala Lumpur bagi menghadiri majlis kenduri kahwin.
“Berdasarkan keterangan saksi, Nissan Navara melanggar lampu isyarat merah sebelum melanggar MPV berkenaan.
“Siasatan awal pihak polis mengesyaki pemandu pacuan empat roda itu juga berada di bawah pengaruh dadah dan siasatan masih dilakukan,” katanya di sini hari ini.
Tambahnya, pemandu MPV dan pacuan empat roda berkenaan hanya cedera ringan.

Sementara itu, Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, bomba yang bergegas ke tempat kejadian mendapati terdapat enam mangsa terlibat dalam kejadian itu.
“Empat mangsa yang maut terdiri daripada satu perempuan dewasa, dua kanak-kanak perempuan dan satu kanak-kanak lelaki manakala dua lelaki dewasa mengalami kecederaan.
“Pasukan bomba memastikan tiada lagi mangsa dalam kenderaan selepas kesemua mangsa telah dikeluarkan oleh orang awam,” ujarnya.
Mangsa yang maut dalam kejadian itu ialah penumpang MPV Raihan Mohamad,43, dan tiga anaknya iaitu Ahda Dalili Mohd. Nazri,14; Ahmad Muaz Mohd. Nazri,7, dan Ahda Imtinan Mohd.Nazri,4, manakala pemandu MPV yang juga suami mangsa mengalami kecederaan.
Dalam pada itu, Ketua Jabatan Siasatan dan Penguatkuasaan Trafik Pahang, Superintendan Kamarulzaman Jusoh berkata, pemandu MPV mengalami kecederaan di bahagian tangan manakala pemandu pacuan empat roda mengalami kecederaan di bahagian kepala.
“Mayat mangsa dibawa ke Hospital Raub untuk bedah siasat manakala pemandu pacuan empat roda jenis Nissan Navara dibawa ke Hospital Temerloh untuk rawatan lanjut,” ujarnya.
Kamarulzaman berkata, kes tersebut disiasat mengikut Seksyen 44 (1) Akta Pengangkutan Jalan 1987 dan siasatan masih dijalankan.
Jelasnya, berdasarkan ujian awal saringan air kencing terhadap pemandu pacuan empat roda mendapati positif dadah. – K! ONLINE


Wanita terima jambangan wang RM29,000
Oleh KOSMO!

28 Januari 2022, 8:00 pm
JAKARTA – Seorang wanita di Indonesia menjadi sensasi internet kerana menerima hadiah hari lahir berupa jambangan wang tunai berjumlah 100 juta rupiah (RM29,172.54) daripada rakan-rakannya, lapor portal berita Wolipop kelmarin.
Berdasarkan  video yang tular di TikTok, wanita dikenali sebagai  Ratih Puspitasari itu dilihat menunjukkan jambangan wang tunai tersebut yang digubah menggunakan wang kertas bernilai 100,000 rupiah (RM29.16).
Ia merupakan  hadiah daripada tiga sahabat karibnya.
Menurut Ratih, dia mendapat hadiah tersebut pada ulang tahun kelahirannya,  11 Januari lalu.
“Ia merupakan hadiah ulang tahun kelahiran saya. Kami sudah kenal lama, namun hanya menjadi sahabat karib tahun lalu,” katanya.
Tambah Ratih, dia terkejut apabila menerima wang tersebut kerana nilainya yang banyak.

“Saya belum menggunakan wang itu dan tidak tahu hendak membelanjakannya untuk apa,” ujarnya.
Perkongsian wanita itu menjadi tular dengan netizen memberikan pelbagai komen.
“Pasti saya akan beli kereta baharu,” kata seorang netizen.
“Rakan baik saya hanya ajak makan di luar sahaja (ketika ulang tahun kelahiran),” komen seorang lagi. – AGENSI


Saya nampak Daniel betul-betul insaf – Datuk
Oleh MUHD AFIQ AL-HAFIZ MAT YUSOF

28 Januari 2022, 7:35 pm
SUNGAI BULOH – “Saya nampak perubahan dalam diri Daniel Iskandar selepas terpalit dengan kejadian cubaan mencuri tabung masjid.”
Itu luahan Datuk kepada Daniel Iskandar Mohd. Nasir, Rosli Sidek, 65 ketika ditemui Kosmo! selepas selesai pertemuan antara pelbagai pihak di Masjid Al Islahiah, Kuang di sini hari ini.
“Saya bagi pihak cucu saya ingin berterima kasih kepada semua pihak yang terlibat dalam rundingan ini sehingga ia berjaya mencapai kata sepakat untuk bermaafan antara satu sama lain.
“Cucu saya juga ada berjumpa dengan saya dan bersungguh-sungguh memohon kemaafan selain tidak mahu mengulangi kesilapan sama.
“Saya sendiri telah memaafkan dia dan nampak perubahannya yang cukup insaf dengan tingkah lakunya sebelum ini,” katanya ketika ditemui Kosmo! di sini hari ini.
Katanya, tingkah laku cucunya berkemungkinan disebabkan faktor salah memilih rakan sehingga sanggup melakukan perkara diluar jangkaan.

“Saya tidak mahu menunding jari kepada mana-mana pihak namun berkemungkinan dia tersalah pilih rakan untuk bergaul.
“Namun semuanya sudah berakhir, tidak perlu untuk mengungkit kisah lama dan jadikan perkara ini sebagai pengajaran,” kata bekas pekerja Utusan di Bangi tersebut.
Tambahnya, sepanjang tahun lalu, sebanyak tiga musibah berlaku sehingga awal tahun ini membabitkan ahli keluarganya.
“Tiga musibah yang berlaku tersebut membabitkan kematian abang ipar dan isteri pada tahun lalu yang berlaku selang dua minggu sebelum kejadian membabitkan Daniel berlaku.
“Saya tabah menghadapi dugaan ini dan berharap tiada pihak yang mengambil kesempatan termasuk mengungkit kisah membabitkan Daniel,” jelasnya
Difahamkan, Daniel Iskandar buat masa ini diambil oleh Jabatan Kebajikan Masyarakat dan ditempatkan di sebuah pusat jagaan untuk proses pemulihan. – K! ONLINE


Disiasat polis sebab posting Instagram, Nam Ron tak gila ‘like’
Oleh HARYATI KARIM

28 Januari 2022, 8:22 pm
PETALING JAYA – “Saya tidak buat sebarang ancaman dan hasutan serta saya bukan orang yang gila like apabila memuat naik posting dalam media sosial.”
Demikian reaksi aktor terkenal Nam Ron yang terkejut apabila buat pertama kalinya sepanjang tiga dekad bergelar pelakon, dia dipanggil ke Ibu Pejabat Polis Daerah Kajang pagi semalam gara-gara salah satu posting dalam akaun Instagramnya.
Menurut Nam Ron atau nama sebenarnya, Shahili Abdan, 53, dia telah disiasat bawah seksyen 504 Kanun Keseksaan dan Seksyen 233 Akta Komunikasi dan Multimedia 1998 selepas seorang individu melaporkan satu posting di Instagramnya.
“Saya tidak mahu berkongsi tentang posting berkenaan kerana bimbang menggangu siasatan polis. Cuma apa yang boleh saya katakan saya berkongsi tentang sebuah poster dalam posting berkenaan kerana merasakan ada mesej yang baik.
“Saya tidak membuat sebarang kecaman atau perkara yang bersifat negatif dalam posting berkenaan. Mungkin orang melaporkan saya ke pihak polis ada isu tidak berpuas hati dengan saya,” kata Nam Ron kepada Kosmo! Online.
Pengarah filem One Two Jaga itu yang mempunyai 118,000 pengikut di Instagram menjelaskan, selain memuat naik tentang aktiviti seni, media sosial juga platform untuknya melempiaskan jiwa seninya menerusi gambar, video mahupun puisi atau kata-kata.

“Buat apa hendak kejar like atau follower. Bagi saya perkara tersebut tidak penting kerana kebanyakan posting saya sekadar suka-suka ataupun parodi terhadap sesuatu isu.
“Walaupun dilaporkan kepada pihak polis, saya tidak gentar kerana tidak melakukan sebarang kesalahan serta tetap akan menjadi diri saya setiap kali memuat naik posting di media sosial,” ujar Nam Ron.
Terdahulu pada pagi semalam Nam Ron bersama peguamnya telah hadir ke IPD Kajang untuk memberi kenyataan bagi membantu siasatan pihak polis berhubung laporan mengenai salah satu posting di Instagramnya.
Dalam pada itu Nam Ron turut sempat meninggalkan pesanan khas buat orang yang melaporkan posting Instagramnya ke pihak polis.
“Kepada orang yang buat laporan itu, saya berharap dia dapat tidur lena dan hidup bahagia semoga Allah memberi pertunjuk kepadanya. Innalilahiwainnalillahirojiun,” tulis Nam Ron dalam Instagram.
Sebelum ini, Nam Ron banyak meluahkan catatan sinikal berhubung kontroversi serta permasalahan anak seni seangkatan dengannya menerusi Instagra.
Kemuncaknya pada Januari lalu, dia dilihat memuat naik sekeping gambar separuh bogel dengan kapsyen mengundang perhatian.
Gambar tidak berbaju dengan bahagian privasinya hanya ditutup menggunakan patung unicorn itu telah mengundang pelbagai reaksi daripada netizen.
Sungguhpun begitu, rata-rata mereka menyifatkan tindakan aktor berkenaan tidak sesuai dengan usianya.
Nam Ron, bagaimanapun menjelaskan perkongsian tersebut (gambar separuh bogel) adalah salah satu bentuk ujian untuk semua orang termasuklah dirinya. – K! ONLINE


LHDN kongsi 5 garis panduan urus cukai dengan baik
Oleh ZULKIFLI MANZOR

28 Januari 2022, 7:30 pm
PETALING JAYA – Lembaga Hasil Dalam Negeri (LHDN) berkongsi lima petua bagaimana untuk menguruskan perihal cukai dengan baik sekali gus dapat mengelakkan tunggakan cukai dan dikenakan tindakan mahkamah.
Bahagian Komunikasi Pejabat Ketua Pegawai Eksekutif LHDN dalam satu kenyataan berkata, petua pertama adalah sentiasa peka dan mengambil peduli tentang peruntukan undang-undang berkaitan cukai.
“Jika kita benar-benar peka, ambil peduli dan tidak ambil remeh tentang cukai, hal tunggakan cukai sehingga dikenakan tindakan undang-undang tidak akan terjadi.
“Apa yang kita perlu lakukan ialah cakna dengan segala peruntukan undang-undang yang telah ditetapkan,” kata kenyataan itu hari ini.
Menurut kenyataan itu, petua kedua adalah merujuk banyak maklumat berkenaan cukai yang banyak terdapat di portal rasmi LHDN www.hasil.gov.my.
Kata kenyataan itu, portal rasmi LHDN turut menyediakan Gerbang Pendidikan Percukaian melalui platform Eduzone yang merangkumi pelbagai risalah, artikel dan video berkaitan percukaian.

“Elak buat rujukan dengan maklumat dikongsi di media sosial yang tidak diiktiraf kerana dikhuatiri maklumat dipaparkan kurang tepat dan terpesong,” kata kenyataan itu.
Tambah kenyataan itu, petua ketiga adalah menghubungi LHDN untuk mendapatkan khidmat nasihat yang tepat di talian 03-89111000 atau 603-89111100 bagi panggilan dari luar negara.
Jelas kenyataan itu, pelbagai saluran komunikasi lain seperti HASiL Live Chat, Facebook, Twitter, Instagram dan Borang Maklum Balas Pelanggan turut disediakan untuk dimanfaatkan.
Kata kenyataan itu, petua seterusnya adalah menyemak kedudukan cukai melalui MyTAX sekerap mungkin dan MyTax juga “one stop centre’ bagi pembayar cukai mengisytiharkan cukai mereka dan mendapatkan informasi cukai terkini.
Jelasnya, manakala bagi petua kelima adalah berbincang dengan LHDN untuk ansuran cukai kerana agensi itu sentiasa terbuka kepada perbincangan jika tidak mampu membayar amaun cukai secara sekali gus.
“Bukan setakat ansuran sahaja boleh dibincangkan, malah kita juga boleh membuat rayuan atas kenaikan cukai dikenakan dan rayuan akan dipertimbangkan berdasarkan kepada merit setiap kes,” katanya. – K! ONLINE


62 kes baharu varian Delta dikesan
Oleh SITI A'ISYAH SUKAIMI

28 Januari 2022, 7:41 pm
PUTRAJAYA – Sebanyak 62 kes baharu Variant of Concern (VOC) varian Delta B.1.617.2 telah dilaporkan di seluruh negara dari 25 Januari lalu hingga hari ini.
Angka tersebut menjadikan jumlah kumulatif kes dijangkiti oleh virus SARS-CoV-2 dikategorikan sebagai VOC dan Variant of Interest (VOI) sebanyak 7,118 kes.
Daripada 62 kes tersebut, pecahan mengikut negeri ialah Pulau Pinang (40), Kuala Lumpur (7), Pahang (5), Perak (5), Kelantan (3), dan masing-masing satu kes di Kedah dan Selangor.
Ketua Pengarah Kesihatan, Tan Sri Dr. Noor Hisham Abdullah berkata, Integrative Pharmacogenomics Institute, Universiti Teknologi MARA (iPROMISE-UiTM) mengesan 46 kes, The Tropical Infectious Diseases Research & Education Centre, Universiti Malaya (TIDREC, UM) dengan 15 kes serta Institute of Medical Research (IMR) mengenal pasti satu kes.
“Daripada jumlah kumulatif 7,118 kes tersebut, 7,098 kes adalah VOC manakala 20 kes adalah VOI. Secara keseluruhan sehingga kini, bagi VOC terdapat 6,250 kes varian Delta, 601 kes varian Omicron, 233 kes varian Beta dan 14 kes varian Alpha.
“Bagi kes-kes VOI, terdapat sebanyak 13 kes varian Theta, empat kes varian Kappa dan tiga kes varian Eta,” katanya dalam satu kenyataan di sini hari ini. – K! ONLINE


65 peratus kebakaran di Pulau Burung dipadam
Oleh MOHD SYALMIZI HAMID

28 Januari 2022, 6:59 pm
SEBERANG PERAI – Kira-kira 65 peratus daripada kebakaran seluas 11.3 hektar di tapak pelupusan sampah di Pulau Burung, Nibong Tebal di sini berjaya dipadamkan setakat hari ini.
Jawatankuasa Pengurusan Bencana Daerah Seberang Perai Selatan dalam satu kenyataan berkata, kawasan kebakaran dibahagikan kepada lima sektor bagi memudahkan kerja-kerja pemadaman kebakaran yang berlaku sejak kira-kira dua minggu lalu itu.
Menurutnya, Sektor 1, Sektor 2 dan Sektor 4 telah berjaya dipadamkan sepenuhnya, namun masih dalam status pemantauan serta kerja-kerja penambakan tanah.
“Manakala kerja-kerja pemadaman dan pengawalan masih dilakukan di Sektor 3 dan Sektor 5 menggunakan pelbagai kaedah dan alat pemadaman.
“Namun demikian secara keseluruhan kebakaran adalah terkawal,” kata kenyataan itu.
Kenyataan itu menambah, fokus utama operasi berkenaan selain daripada pemadaman kebakaran adalah menjaga keselamatan para petugas lapangan di lokasi.

“Jabatan Alam Sekitar Pulau Pinang telah membuat pemantauan Indeks Kualiti Udara 24 jam sehari dan akan meneruskan pemantauan menggunakan dron untuk mengesan titik-titik panas melalui imej termal bagi membantu operasi pemadaman kebakaran.
“Pejabat Kesihatan Daerah Seberang Perai Selatan melaporkan sepanjang pemantauan kesihatan di kalangan populasi oleh fasiliti-fasiliti bawah Kementerian Kesihatan, tiada peningkatan mendadak untuk kes jangkitan salur pernafasan (URTI), konjunktivitis dan asma,” kata kenyataan itu.
Selain digerakkan Jabatan Bomba dan Penyelamat, usaha pemadaman turut dibantu pasukan Majlis Bandaraya Seberang Perai, Majlis Bandaraya Pulau Pinang, Angkatan Pertahanan Awam, Pasukan Bomba Sukarela dan syarikat PLB Terang.
Terdahulu, akhbar melaporkan kawasan tapak pelupusan sampah yang secara keseluruhannya berkeluasan kira-kira 16.2 hektar itu terbakar dalam kejadian lebih dua minggu lalu.
Seramai kira-kira 400 orang daripada 86 keluarga yang tinggal berdekatan kawasan itu dilaporkan terpaksa dipindahkan bagi memastikan keselamatan nyawa penduduk selain sepuluh buah sekolah turut ditutup tiga hari. – K! ONLINE


Kabinet putuskan tiada kenaikan tarif elektrik
Oleh MOHD RIDZAUDDIN ROSLAN

28 Januari 2022, 7:18 pm
PETALING JAYA- Kerajaan memutuskan untuk tidak menaikkan tarif elektrik kepada lebih sembilan juta pengguna domestik sekali gus dilihat berupaya mengurangkan beban pengguna.
Perdana Menteri Datuk Seri Ismail Sabri Yaakob berkata, susulan keputusan itu, kerajaan turut memutuskan meneruskan subsidi sebanyak RM700 juta kepada pengguna domestik.
“Kabinet memutuskan untuk tidak menaikkan tarif elektrik lebih sembilan juta pengguna domestik.
“Sehubungan itu, kerajaan memutuskan untuk meneruskan subsidi sebanyak lebih RM700 juta agar pengguna domestik tidak terkesan,” katanya menerusi ciapan Twitter tadi.
Sementara itu, Suruhanjaya Tenaga dalam satu kenyataan berkata, kerajaan bersetuju mengekalkan kadar tarif elektrik semasa bagi pengguna domestik di Semenanjung untuk tempoh kawal selia bermula 1 Februari 2022 hingga 31 Disember 2024 di bawah mekanisme Incentive-Based Regulation (IBR).
Katanya, kadar tarif ini telah digunakan sejak 1 Januari 2014 apabila mekanisme IBR diperkenalkan sebagai dasar baru dalam penetapan tarif elektrik.

“Keputusan ini juga terpakai kepada pengguna komersial dan industri. Bagi tempoh 1 Julai 2021 hingga 31 Disember 2021, berlaku peningkatan dalam kos bahan api dan kos penjanaan lain sebanyak RM1.67 bilion ekoran kenaikan harga arang batu.
“Oleh itu, di bawah mekanisme Imbalance Cost Pass-Through (ICPT) yang disemak setiap enam bulan, kerajaan memutuskan supaya bagi tempoh 1 Februari hingga 30 Jun 2022, pelaksanaan pelarasan tarif elektrik dilaksanakan mengikut kaedah digariskan,” katanya.
Menurutnya, ia termasuklah pemberian rebat 2 sen/kWj dikekalkan kepada semua pengguna domestik dan tiada surcaj dikenakan.
“Untuk itu, tiada kenaikan tarif elektrik kepada penggunapengguna domestik di Semenanjung selain pengenaan surcaj 3.70 sen/kWj kepada semua pengguna bukan domestik seperti komersial dan industri,” ujarnya.
Jelas Suruhanjaya Tenaga lagi, bagi mengekalkan pemberian rebat dan tanggungan kos surcaj ICPT sepenuhnya kepada semua pengguna domestik, kerajaan memperuntukkan dana Kumpulan Wang Industri Elektrik sebanyak RM715 juta untuk menanggung kos tersebut. -K! ONLINE


Lebuh Raya Utara-Selatan, NKVE sesak akibat kemalangan, pokok tumbang
Oleh HARRITH HISHAM

28 Januari 2022, 6:33 pm
PETALING JAYA – Trafik di beberapa lebuh raya sekitar Lembah Klang dilaporkan sesak ketika ini akibat hujan lebat dan kemalangan.
Menerusi laporan di Twitter @Plustrafik, kenderaan dilaporkan bergerak perlahan di Kilometer (KM) 294 arah selatan dari Bangi ke Southville City ekoran kemalangan.
“Selain itu, satu kemalangan berlaku di KM 271.5 arah utara dari bandar Ainsdale ke Nilai, Negeri Sembilan menyebabkan lorong kanan terhalang serta sesak.
“Di Lebuh Raya Baru Lembah Klang (NKVE), trafik dilaporkan tidak bergerak kerana pokok tumbang di Persimpangan Damansara arah utara dari Damansa ke Kota Damansara.
“Semua lorong terhalang dan pengguna lebuh raya diminta untuk menggunakan laluan alternatif,” katanya.
Menurut laporan itu, persimpangan masih ditutup ketika ini kepada semua kenderaan bagi kerja pengalihan pokok tumbang.

Dalam pada itu, di Lebuh Raya Utara-Selatan Hubungan Tengah (Elite), sebuah kereta terbakar dilaporkan di KM2.0 arah Utara dari Seafield ke Shah Alam menyebabkan trafik perlahan.
“Di Lebuh Raya Besraya, trafik turut dilaporkan perlahan dan terhalang akibat banjir kilat di KM 8.1 arah utara,” ujarnya.– K! ONLINE


Polis awasi 48 lokasi kerap kemalangan di Perak
Oleh ASLIZA MUSA

28 Januari 2022, 6:55 pm
IPOH – Sebanyak 48 lokasi kerap berlaku kemalangan di negeri ini dan akan diberi lebih tumpuan pada Ops Selamat 17 sempena Tahun Baharu Cina 2022, bermula hari ini sehingga 6 Februari depan.
Antara lokasi tersebut ialah di Gerik, Manjung, Ipoh, Hilir Perak, Sungai Siput, Taiping, Muallim dan Kuala Kangsar.
Ketua Polis Perak, Datuk Mior Faridalathrash Wahid berkata, operasi tersebut memfokuskan pada penguatkuasaan berhemah dan tegas terhadap enam kesalahan lalu lintas utama, melancarkan pergerakan lalu lintas, khidmat kepada pengguna jalan raya serta pencegahan jenayah.
“Enam kesalahan tumpuan yang dikatakan sebagai punca kemalangan ialah pandu melebihi had
laju, memandu di lorong kecemasan, memotong garisan berkembar dan memotong giliran.
“Turut diberi perhatian ialah tidak mematuhi lampu isyarat dan menggunakan telefon bimbit semasa memandu,” katanya pada sidang akhbar selepas melancarkan Op Selamat 17 sempena Tahun Baharu Cina 2022 di Plaza Tol Ipoh Selatan di sini hari ini.
Menurut Mior Farid, berdasarkan statistik yang direkodkan menerusi Ops Selamat sebelum ini, kemalangan yang direkodkan di Perak menurun pada tahun lalu iaitu sebanyak 1,114 kes berbanding tahun sebelumnya dengan 1,946 kes.

Bagaimana pun katanya, bagi kemalangan ringan mencatatkan peningkatan sebanyak 51 kes iaitu 26 kes pada tahun 2020 berbanding 77 kes tahun lalu.
Beliau mengingatkan pengguna jalan raya agar tidak mementingkan diri dengan menggunakan lorong kecemasan semata-mata untuk mendapatkan laluan pantas. – K! ONLINE


Walk-in dos penggalak bermula esok
Oleh SITI A'ISYAH SUKAIMI

28 Januari 2022, 6:50 pm
PUTRAJAYA – Bermula esok, perkhidmatan vaksinasi dos penggalak secara walk-in kepada penduduk dewasa berusia 18 tahun ke atas dilaksanakan di semua Pusat Pemberian Vaksin (PPV) seluruh negara.
Menteri Kesihatan, Khairy Jamaluddin Abu Bakar berkata, bagi PPV Pengamal Perubatan Swasta, individu dimohon untuk menghubungi klinik swasta yang terlibat bagi menentukan masa sesuai untuk mendapatkan vaksinasi dos penggalak.
“Ini bagi mengelakkan kesesakan dan memastikan prosedur operasi standard (SOP) dapat dipatuhi pada setiap masa, mengambil kira ruang yang terhad di klinik swasta.
“Senarai PPV GP dan PPV Offsite boleh disemak di laman web ProtectHealth iaitu www.protecthealth.com.my yang akan dikemas kini dari semasa ke semasa,” katanya dalam satu kenyataan hari ini.
Beliau berkata, jenis vaksin yang diberikan terhad kepada bekalan di setiap PPV manakala, individu yang ingin hadir secara walk-in dimohon agar mempunyai sijil vaksinasi digital lengkap di dalam MySejahtera bagi melancarkan proses vaksinasi.
“Untuk individu yang tidak mempunyai sijil vaksinasi digital kerana tidak mempunyai telefon pintar, sila bawa bersama kad vaksinasi fizikal ke PPV,” katanya.

Mengulas lanjut, Khairy Jamaluddin berkata, Kementerian Kesihatan (KKM) menjangkakan mobiliti penduduk di dalam negara akan meningkat dan lebih banyak aktiviti sosial atau perkumpulan keluarga memandangkan sambutan perayaan Tahun Baharu Cina tidak lama lagi.
“Sehubungan itu, KKM amat mengalakkan semua penduduk di Malaysia yang telah layak untuk mendapatkan dos penggalak dengan segera bagi melindungi diri, keluarga dan komuniti, terutamanya warga emas, individu dengan komorbiditi, ibu mengandung, anak-anak kecil dan mereka yang tidak layak divaksinasi kerana masalah kesihatan,” katanya.
Ujarnya lagi, setakat semalam seramai 11,531,403 atau 49.3 peratus penduduk Malaysia berusia 18 tahun dan ke atas telah menerima dos penggalak vaksin Covid-19.
Tambah beliau, KKM akan mempertingkatkan lagi kapasiti dan kadar pemberian dos penggalak bagi memastikan lebih ramai penduduk di Malaysia mendapat perlindungan imuniti yang optimum berikutan trend peningkatan kes dan kluster Covid-19 sejak kebelakangan ini. -K! ONLINE


Cuaca buruk di Selangor, Negeri Sembilan malam ini
Oleh HARRITH HISHAM

28 Januari 2022, 7:14 pm
PETALING JAYA – Penduduk di negeri Selangor, Putrajaya dan Negeri Sembilan diberi amaran ribut petir, hujan lebat serta angin kencang malam ini.
Jabatan Meteorologi (MetMalaysia) menerusi satu kenyataan berkata, cuaca buruk tersebut dijangka berlaku sehingga pukul 9 malam.
“Di Selangor, amaran dikeluarkan bagi kawasan Klang, Petaling, Kuala Langat, Hulu Langat dan Sepang manakala di Negeri Sembilan hanya tertumpu di Seremban.
“Cuaca buruk turut dijangka berlaku membabitkan keseluruhan kawasan Putrajaya,” katanya hari ini.
Sementara itu, pengguna lebuh raya serta orang ramai dinasihatkan supaya berhati-hati dan sentiasa waspada dengan perubahan cuaca. – K! ONLINE


Haram rokok, vape bakal bantutkan produktiviti sosio-ekonomi
Oleh KOSMO!

28 Januari 2022, 6:46 pm
PETALING JAYA – Langkah Malaysia untuk mengharamkan penjualan semua produk rokok dan vape kepada generasi akan datang bakal  membantutkan produktiviti sosio-ekonomi malah akan  hanya memberi manfaat kepada sindiket jenayah terutamanya yang terlibat dalam mengedar produk seludup.
Pengarah Urusan Advokasi Runcit dan Jenama Dagangan Malaysia (RTBA Malaysia), Datuk Fazli Nordin berkata, berdasarkan analisis yang dibuat, negara masih belum bersedia untuk mengadaptasi pendekatan New Zealand dalam mengharamkan produk rokok dan vape untuk generasi akan datang.
Menurutnya, halangan utama adalah keberadaan rokok seludup yang sangat tinggi di negara ini.
Malaysia merupakan salah satu negara tertinggi di dunia dalam penyeludupan rokok iaitu dengan kadar 57.3 peratus daripada pasaran.

Ia telah menyebabkan kerajaan kehilangan RM5 bilion hasil cukai tidak dikutip setiap tahun.
“Bayangkan apakah kesan yang akan diperolehi dari tindakan pengharaman rokok dan produk vape?

“Sindiket jenayah akan menikmati pasaran monopoli seluruh segmen penduduk yang lahir dari tahun 2005 dan seterusnya,” katanya dalam kenyataan.
Beliau berkata demikian bagi mengulas  kenyataan Menteri Kesihatan, Khairy Jamaluddin Abu Bakar di Geneva semalam mengenai cadangannya untuk mengharamkan rokok untuk generasi akan datang dengan melarang penjualan tembakau dan produk rokok lain kepada individu yang lahir selepas tahun 2005.
Memetik kajian kes baru-baru ini, RTBA Malaysia menjelaskan, Bhutan telah melaksanakan pengharaman penjualan rokok dan larangan merokok di kawasan awam pada tahun 2004.
Hasil daripada larangan tersebut, penyeludupan rokok haram telah berkembang pesat sekali gus mengakibatkan ramai golongan belia terjebak dengan tabiat merokok kerana rokok haram mudah didapati dan tidak terkawal.
“Larangan Singapura secara terang-terangan terhadap e-rokok pula adalah satu lagi contoh yang baik dalam hal vape.
Gambar hiasan
“Walaupun larangan itu telah berkuatkuasa, Penguasa Sains Kesihatan (HAS) melaporkan terdapat 9,738 kes melibatkan pengimportan haram e-vaporiser dan 196 kes melibatkan penjualan produk tersebut dari 2018 hingga 2020.
“Singapura adalah negara yang berbangga dengan penguatkuasaan yang ketat, undang-undang serta kelaziman rendah produk haram dalam pasarannya,” terang beliau.
Tambah Fazli, sebelum Malaysia boleh mempertimbangkan pengharaman rokok dan produk vape dalam pasarannya, ia perlu menurunkan kelaziman rokok seludup ke tahap yang rendah melalui pembaharuan eksais dan penguatkuasaan yang dipertingkatkan.
Mengambil contoh di New Zealand, kelaziman rokok haram adalah di bawah 15 peratus dan ia juga mempunyai program berhenti merokok yang terkini merangkumi e-rokok.


Memoir Tommy Thomas: Polis rakam keterangan Wan Azizah
Oleh FITRI HAZIM

28 Januari 2022, 6:27 pm
KUALA LUMPUR – Polis merakam keterangan Bekas Timbalan Perdana Menteri, Datuk Seri Dr. Wan Azizah Wan Ismail untuk membantu siasatan mengenai kandungan penerbitan buku bertajuk ‘My Story: Justice in the Wilderness’ ditulis bekas Peguam Negara, Tan Sri Tommy Thomas di Ibu Pejabat Polis Diraja Malaysia (PDRM) Bukit Aman di sini hari ini.
Ahli Parlimen Pandan itu memberi keterangan lebih sejam bermula pukul 3.24 petang tadi ditemani peguamnya, William Leong dan anaknya, Ahli Parlimen Permatang Pauh, Nurul Izzah Anwar.
Wan Azizah berkata, beliau diminta hadir bagi menjawab soalan berkaitan kandungan tentang penulisan buku oleh bekas Peguam Negara tersebut.
“Saya dipanggil melalui kiriman mesej oleh seorang pegawai polis yang bertugas diminta hadir ke sini untuk disoal siasat, di mana saya mesti menjawab soalan mengenai nama saya dalam buku Tommy Thomas.
“Ada empat soalan dan saya sudah menjawabnya. Berkaitan dengan pendapat Tommy Thomas, saya menjawab dengan fakta sahaja dan tidak boleh dikongsikan. Setakat ini sahaja saya boleh kongsikan,” katanya ketika ditemui di hadapan Ibu Pejabat Polis Bukit Aman.
Sementara itu, peguam William Leong berkata, Wan Azizah dipanggil bukan untuk disiasat tetapi untuk dirakam keterangan berkenaan kandungan penerbitan buku itu.

“Saya ingin tegaskan, Wan Azizah tidak disiasat yang berkaitan penulisan buku Tommy Thomas. Dipanggil untuk memberi keterangan yang mengandungi empat soalan,” jelasnya.
Turut kelihatan, wakil rakyat hadir bersolidariti ialah Ahli Parlimen Petaling Jaya, Maria Chin Abdullah, Ahli Parlimen Kapar, Abdullah Sani Abdul Hamid, Ahli Parlimen Lembah Pantai, Fahmi Fadzil dan Ahli Parlimen Wangsa Maju, Tan Yee Kew berserta kira-kira 30 orang penyokong.
Terdahulu, Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan mengesahkan Datuk Seri Dr. Wan Azizah dipanggil untuk dirakam keterangan berhubung siasatan penerbitan buku bertajuk ‘My Story: Justice in the Wilderness’ ditulis bekas Peguam Negara, Tan Sri Tommy Thomas. – K! ONLINE


Elon Musk tawar ganjaran RM21,000 untuk pelajar padam perisian jejak pesawat peribadi
Oleh KOSMO!

28 Januari 2022, 7:00 pm
WASHINGTON – Lelaki terkaya dunia, Elon Musk, menawarkan wang sebanyak AS$5,000 (RM20,945) kepada seorang pelajar sekiranya dia memadamkan satu aplikasi bot yang berupaya menjejaki pesawat peribadi miliknya, lapor akhbar Daily Star semalam.
Jack Sweeney, 19,  yang merupakan pelajar tahun pertama Universiti Florida Tengah boleh memberitahu lokasi sebenar pesawat peribadi Musk pada bila-bila masa menggunakan perisian tersebut.
Dia membina aplikasi itu yang berupaya menjejaki pergerakan pesawat peribadi Musk termasuk aktiviti mendarat dan berlepas. Bot itu juga berupaya menjejaki beberapa pesawat berkepentingan yang lain.
Ekoran itu, pengasas Tesla itu telah menawarkan wang tunai  AS$5,000 (RM20,945) untuk memadam bot tersebut.
Sweeney bagaimanapun membida jumlah tersebut agar dinaikkan pada nilai lebih tinggi.
“Bolehkah sekiranya jumlah tawaran dinaikkan kepada AS$50,000 (RM209,451)? Ia dapat membantu saya dalam urusan kolej atau mungkin anda boleh memberikan saya sebuah kereta (Tesla) Model 3,” katanya sebagai membalas tawaran Musk.

Menurut Musk, aktiviti menjejaki pesawat peribadi itu boleh mendatangkan bahaya kepada dirinya dan beliau telah berulang kali  meminta Sweeney untuk memadam bot tersebut.
Bagaimanapun, pelajar yang licik itu meminta agar Musk menyediakan tempat buatnya untuk menjalani latihan industri di salah sebuah syarikat milik bilionair itu.
“Saya memahami pandangan anda. Namun, saya berharap agar anda boleh melihat minat dan kesungguhan saya kerana saya telah menghasilkan bot ini sejak di bangku sekolah menengah.
“Pilihan-pilihan selain wang ringgit seperti penempatan latihan industri akan menjadikan proses memadam perisian tersebut lebih mudah,” kata Sweeney.
Ekoran aktiviti tersebut, Musk dilaporkan membiarkan pesawat peribadinya untuk terbang ke pelbagai destinasi tanpa menaiki penerbangan tersebut. – AGENSI


[VIDEO] Kes mandi jenazah: semua pihak berdamai
Oleh MUHD AFIQ AL-HAFIZ MAT YUSOF

28 Januari 2022, 6:38 pm
SUNGAI BULOH – Semua pihak yang terlibat dalam kes memandikan Daniel Iskandar seperti jenazah mengambil keputusan untuk berdamai dan menyelesaikan perkara tersebut secara baik.
Keputusan itu dilakukan selepas Persatuan Peguam Muslim Malaysia (PPMM) mengatur rundingan dengan kehadiran Timbalan Mufti Selangor, Prof. Madya Dr. Miszairi Sitiris, Ahli Jawatankuasa (AJK) masjid dan ahli keluarga Daniel Iskandar di Masjid Al Islahiah, Kuang di sini hari ini.
Difahamkan, sesi pertemuan yang disarankan Mahkamah Tinggi sebelum ini dijadualkan berlangsung minggu lalu, namun ditunda selepas Daniel Iskandar dimasukkan ke hospital dipercayai diserang sawan.
Pengerusi PPMM, Datuk Zainul Rijal Abu Bakar berkata, semua pihak terlibat dalam kes itu telah bersemuka dan mencapai kata sepakat untuk saling bermaaf-maafan.
Daniel Iskandar (kiri) memohon maaf kepada AJK masjid, Masjid Islahiah, Kuang di sini hari ini. – FOTO AFIQ RAZALI
“Semua pihak yang terlibat pada hari ini juga telah bersetuju untuk tidak mengungkit perkara ini selain menjadikan ia sebagai satu teladan untuk semua pihak.
“Pihak keluarga Daniel Iskandar juga telah menerima permohonan maaf dengan hati terbuka dan turut memohon maaf atas kekhilafan Daniel,” katanya ketika pertemuan tersebut berlangsung di Masjid Al Islahiah, Kuang semalam.

Berita berkaitan: Hakim saran masjid, tukang rakam dan viral mohon maaf
Berita berkaitan: Ibu Daniel sedia terima maaf
Difahamkan, Daniel yang merupakan anak sulung daripada tiga beradik tinggal bersama datuknya selepas kedua ibu bapanya bercerai ketika berusia lapan tahun.
Berita berkaitan: Daniel jalani khidmat sosial 120 jam di masjid
Kosmo! pada 13 Januari lalu melaporkan, Mahkamah Majisret Selayang menjatuhkan hukuman penjara 10 hari dan denda RM4,000 ke atas Daniel Iskandar Mohd. Nasir, 19, selepas tertuduh mengaku bersalah atas pertuduhan yang disabitkan ke atasnya.
Dalam kejadian pada 8 Januari lalu, Daniel Iskandar didapati cuba mencuri tabung kepunyaan Masjid Al Islahiah, Kuang dengan mengheret dan menyorokkan tabung tersebut di dalam bilik mandi jenazah kira-kira pukul 11.58 malam.
Kejadian disedari ahli jawatankuasa (AJK) masjid sebelum mereka bertindak memandikan termasuk dilumurkan kapur barus seperti jenazah sebagai hukuman kerana mencuri di masjid berkenaan.
Bagaimanapun, pada 17 Januari lalu, Mahkamah Tinggi Shah Alam mengetepikan hukuman penjara 10 hari dan denda RM4,000 yang dikenakan ke atas Daniel Iskandar dengan menggantikan kepada khidmat masyarakat selama 120 jam dalam tempoh enam bulan.- K! ONLINE


Raja Ilya mahu keluarga lelaki mati ‘suntik punggung’ hubunginya
Oleh MOHAMMAD SHAHEMY AZMI

28 Januari 2022, 5:05 pm
PETALING JAYA – Selepas menggesa pakar kecantikan tidak bertauliah atau doktor palsu yang mengakibatkan kematian ditangkap dan diberi hukuman berat, pelakon popular, Raja Ilya kini bersungguh-sungguh mahu membela nasib keluarga mangsa terkesan dengan rawatan kecantikan ‘pembunuh’ tersebut.
Menerusi hantaran yang dimuat naik dalam InstaStorynya, pemilik nama lengkap Raja Ramilah Begum Raja Mohammad, 36, sekali lagi naik marah apabila satu kes melibatkan kematian seorang lelaki akibat suntikan kecantikan baru-baru ini ditutup dan diklasifikasikan sebagai mati mengejut tanpa melibatkan unsur jenayah.
Rentetan daripada keputusan itu, Raja Ilya meminta keluarga kepada mangsa supaya menghubunginya menerusi Instagram (DM) untuk sama-sama menegakkan keadilan.
“Minta keluarga mangsa hubungi saya. Tolong DM (direct massage) saya. Saya tidak akan biarkan perkara ini terjadi pada orang lain lagi. Ini sangat teruk!
“Saya akan lawan untuk mangsa walaupun saya tidak mengenalinya. Negara ini adalah Malaysia dan bukan sebuah negara tidak bertamadun!” tulisnya dalam InstaStory.
TANGKAP layar InstaStory Raja Ilya.
Terdahulu, Kosmo! Online melaporkan seorang lelaki berperwatakan lembut ditemui mati di sebuah bilik hotel di Perak selepas mendapatkan suntikan membesarkan otot punggung.

Ketua Polis Daerah Hilir Perak, Asisten Komisioner Ahmad Adnan Basri berkata, lelaki berusia 31 tahun itu ditemukan terbaring di atas katil dan tidak bernafas oleh rakannya sekitar pukul 3 petang.
Berdasarkan maklumat awal, si mati mendapatkan suntikan tersebut daripada seorang wanita yang juga peniaga kosmetik dari Melaka dengan kos satu suntikan berjumlah RM500.
Bagaimanapun, hasil bedah siasat yang dibuat mendapati mangsa meninggal dunia akibat paru-paru berair dan kes diklasifikasikan sebagai mati mengejut tanpa melibatkan sebarang unsur jenayah.
“Hasil bedah siasat mendapati punca kematian mangsa disebabkan paru-paru berair dan siasatan pihak polis dianggap selesai.
“Doktor tidak dapat mengaitkan punca kematian mangsa dengan kesan suntikan yang diambil. Kes diklasifikasikan sebagai mati mengejut tanpa sebarang unsur jenayah,” kata Raja Ilya.
Dengan nada marah dan geram, pelakon filem KL Vampires itu secara sinikal mengkritik sistem keadilan di Malaysia kerana melepaskan seorang ‘pembunuh’ tanpa sebarang tindakan diambil.
“Siasatan untuk mangsa selesai. Maksudnya semua doktor-doktor palsu yang tidak ada lesen, teruskanlah membunuh semua orang.
“Sebab nampak gayanya undang-undang di Malaysia tidak ambil tindakan. Jadi teruskan membunuh semua orang,” ujarnya.
Terpanggil membantu, Raja Ilya sebenarnya seorang daripada mangsa yang perlu menanggung kesan sampingan akibat terjebak dengan rawatan kosmetik bersama pakar atau ‘doktor’ tidak bertauliah. – K! ONLINE